Period: Old Babylonian
Genre: Literary
Transliteration:
<SURFACE>
ud šu bal ak-de₃ ŋiš-hur ha-lam-e-de₃
ud-de₃ mar-uru₅-gin₇ teš₂-bi i₃-gu₇-e
me ki-en-gi-ra šu bal ak-de₃
bal sag₉-ga e₂-ba gi₄-gi₄-de₃
uru₂ gul-gul-lu-de₃ e₂ gul-gul-lu-de₃
tur₃ gul-gul-lu-de₃ amaš tab-tab-be₂-de₃
gud-bi tur₃-bi-a nu-gub-bu-de₃
udu-bi amaš-bi-a nu-daŋal-e-de₃
id₂-bi a mun₄-na tum₃-u₃-de₃
gan₂-ne₂ zid-de₃ {u₂}<unk> mu₂-mu₂-de₃
edin-e u₂-a-nir mu₂-mu₂-de₃
ama dumu-ni-ir ki nu-kiŋ₂-kiŋ₂-de₃
ad-da a dam-ŋu₁₀ nu-di-de₃
dam tur ur₂-ra nu-hul₂-le-de₃
dumu tur dub₃-ba nu-buluŋ₃-ŋe₂₆-e-de₃
emeda-e <unk> a nu-di-de₃
nam-lugal-la ki-tuš-bi kur₂-ru-de₃
eš-bar kiŋ₂-e šu la₂-e-de₃
nam-lugal kalam-ma kar-kar-re-de₃
igi-bi ki-šar₂-ra ŋa₂-ŋa₂-de₃
inim dug₄-ga an {d}en-lil₂-la₂-ta ŋiš-hur ha-lam-e-de₃
ud an-ne₂ kur-kur-ra saŋ-ki ba-da-an-gid₂-da-ba
{d}en-lil₂-le igi-ni ki kur₂-ra ba-an-ŋar-ra-a-ba
{d}nin-tur₅-re niŋ₂-dim₂-dim₂-ma-ni zag bi₂-in-tag-ga-a-ba
{d}en-ki-ke₄ {id₂}idigna {id₂}buranun-na aš₂ bi₂-in-bal-a-ba
{d}utu har-ra-an kaskal-e nam ba-an-kud-da-a-ba
ki-en-gi-ra me-bi ha-lam-e-de₃ ŋiš-hur-bi kur₂-ru-de₃
urim₅{ki}ma me nam-lugal-la bal-bi sud-su₃-ud-de₃
dumu nun-na e₂-kiš-nu-ŋal₂-la-na šu pe-el-la₂ di-de₃
{d}nanna uŋ₃ u₈-gin₇ lu-a-na igi-te-en-bi si-il-le-de₃
urim₅{ki} eš₃ nidba gal-gal-la nidba-bi kur₂-ru-de₃
uŋ₃-bi ki-tuš-ba nu-tuš-u₃-de₃ ki-erim₂-e šum₂-mu-de₃
šimaški{ki} elam{ki} lu₂-kur₂-ra ki-tuš-bi tuš-u₃-de₃
sipad-bi e₂-gal-la ni₂-te-na lu₂-erim₂-e dab₅-be₂-de₃
{d}i-bi₂{d}suen kur elam{ki}ma-še₃ ŋiš-bur₂-ra tum₂-u₃-de₃
iši za-bu{ki} gaba a-ab-ba-ka-ta zag an-ša₄-an{ki}na-še₃
sim{mušen} e₂-bi ba-ra-an-dal-a-gin₇ iri-ni-še₃ nu-gur-re-de₃
{id₂}idigna {id₂}buranun-na gu₂ tab 2(diš)-a-ba u₂ hul mu₂-mu₂-de₃
kaskal-la ŋiri₃ nu-ŋa₂-ŋa₂-de₃ har-ra-an nu-kiŋ₂-kiŋ₂-de₃
uru₂ a₂-dam ki ŋar-ŋar-ra-ba du₆-du₆-ra šid-de₃
uŋ₃ saŋ gig₂ lu-lu-a-ba ŋiš-haš-e ak-de₃
gan₂-ne₂ zid-de₃ {ŋiš}al nu-ru-gu₂-de₃ numun ki nu-tag-de₃
e-el-lu šir₃ gud sub₂-sub₂-ba edin-na nu-di-de₃
{e₂}tur₃-ra i₃ gara₂ nu-ak-de₃ šurum ki nu-tag-e-de₃
sipad-de₃ gi-šukur-ra amaš kug-ga šu nu-ni₁₀-ni₁₀-de₃
i-lu-lam-ma dun₅-dun₅ {dug}šakir₃-ra amaš-a nu-di-de₃
edin-na maš₂-anše tur-re-de₃ niŋ₂-zi-ŋal₂ til-le-de₃
niŋ₂-ur₂-limmu₂ {d}šakkan₂-na-ke₄ šurum ki nu-tag-ge-de₃
ambar-ra šu ki-in-dar di-de₃ numun nu-tuku-tuku-de₃
ŋiš-gi gi saŋ hul mu₂-mu₂-de₃ hab₂-ba til-e-de₃ uš₂-u₃-de₃
pu₂{ŋiš}kiri₆ u₂ gibil-la₂ nu-me-a ni₂-ba šu₂-šu₂-de₃
urim₅{ki} am gal u₃-na gub-ba ni₂-bi-ta nir-ŋal₂
iri numun i-i nam-en nam-lugal-la ki sikil-la du₃-a
gud-gin₇ saman ul₄-la-bi šub-bu-de₃ gu₂ ki-še₃ la₂-e-de₃
an {d}en-lil₂ {d}en-ki {d}nin-hur-saŋ-ŋa₂-ke₄ nam-bi ha-ba-an-tar-re-eš {d}nin-mah-bi
nam-tar-ra-bi niŋ₂ nu-kur₂-ru-dam a-ba šu mi-ni-ib₂-bal-e
inim dug₄-ga an {d}en-lil₂-la₂-kam saŋ a-ba-a mu-un-ŋa₂-ŋa₂
an-ne₂ ki-en-gi ki-tuš-ba bi₂-in-hu-luh uŋ₃-e ni₂ bi₂-in-te
{d}en-lil₂-le ud gig-ga mu-un-zal iri-a me bi₂-ib-ŋar
{d}nin-tur₅-re ama₅ kalam-ma-ka {ŋiš}ig-šu-ur₂ im-mi-in-de₆
{d}en-ki-ke₄ {id₂}idigna {id₂}buranun-na a im-ma-da-an-keše₂
{d}utu niŋ₂-si-sa₂ inim gen₆-na ka-ta ba-da-an-kar
{d}inana-ke₄ me₃ šen-šen-na ki-bal-e ba-an-šum₂
{d}nin-ŋir₂-su-ke₄ ki-en-gi ga-gin₇ ur-e ba-an-de₂
kalam-ma ga-ba-ra-hum im-ma-an-šub niŋ₂ lu₂ nu-zu-a
niŋ₂ igi nu-ŋal₂-la inim nu-ŋal₂-la niŋ₂ šu nu-teŋ₃-ŋe₂₆-dam
kur-kur-re ni₂ te-a-bi-a šu suh₃-a ba-ab-dug₄
iri{ki} diŋir-bi ba-da-gur sipad-bi ba-da-ha-lam
nam-lu₂-ulu₃ ni₂ te-bi-a zi gig mu-un-pa-an-pa-an
ud-de₃ šu-ne-ne ba-du₃-du₃ ud nu-mu-un-ne-gur-re
ud gi₄-a mu-un-ne-tuku-am₃ ud dur₂-bi-še₃ nu-ŋen
{d}en-lil₂ sipad saŋ gig₂-ga-ke₄ a-na bi₂-in-ak-a-bi
{d}en-lil₂-le e₂ zid gul-gul-lu-de₃ lu₂ zid tur-re-de₃
dumu lu₂ zid-da-ke₄ dumu-saŋ-e igi hul dim₂-me-de₃
ud-ba {d}en-lil₂-le gu-ti-um{ki} kur-ta im-ta-an-ed₃
<unk> bi a-ma-ru {d}en-lil₂-la₂ gaba gi₄ nu-tuku-am₃
tum₉ gal edin-na edin-e im-si igi-še₃ mu-un-ne-ŋen
edin niŋ₂-daŋal-la-ba sag₃ ba-ab-dug₄ lu₂ nu-mu-ni-in-dib-be₂
ud ku₁₀-ku₁₀-ga šika bar₇-bar₇-ra sa-še₃ ba-ab-de₆
ud babbar-re izi-ŋi₆-edin-na ba-da-an-tab-tab
ud-mud-e giri₁₇ i₃-dub-dub saŋ i₃-dab₅-dab₅
ud {ŋiš}gana₂-ur₃ an-ta ed₂-de₃ iri {ŋiš}al-e ba-ab-ra-ah
ud-ba an ba-dub₂ ki ba-sag₃ igi ud-da ba-lib₄
an ba-suh₃-suh₃ ŋissu ba-an-la₂ kur-re mur mi-ni-ib-ša₄
{d}utu an-ur₂-ra i-in-nu₂ sahar kur-ra zal-am₃
{d}nanna...i-in-nu₂ uŋ₃-e ni₂ bi₂-in-te
iri{ki}ba diŋir...ki-tuš ba-ab-be₂-de₃ bar-ta ba-da-gub...diŋir-re-be₂-ne...
kur-kur-re iri{ki} lu₂-bi nu-til-la i-im-sar-sar-re-ne
ŋiš mah ur₂-bi-a mu-un-bal-e {ŋiš}tir-ra guru₅ i
pu₂{ŋiš}kiri₆ gurun-ba mu-un <unk> <unk> {ŋiš}ligima i₃-bur₁₂-re
buru₁₄ išin-bi-a mu-un-su-su {d}ezina₂ i₃-tur-re
...saŋ...
...
...ba-da-kar-ra-bi {u₂}numun₂...ba-ab <unk>
...mu-un-du₈-du₈...zar-re-eš mu-un-sal-sal-e-eš
...{id₂}buranun-na ad₆(|LU₂.LAGAB×U|) i₃-la₂-a...gaz i₃-ak-e
...ba-da-gur dam-ŋu₁₀ nu im-me
...ba-da-gur dumu-ŋu₁₀ nu im-me
e₂ zid-da-ke₄ e₂-a-ni mu-un-šub e₂-ŋu₁₀ nu im-me
niŋ₂-gur₁₁ tuku niŋ₂-gur₁₁-ra-ni-ta ŋiri₃ kur₂...
ud-ba nam-lugal kalam-ma-ka šu pe-el-la₂ ba-ab-dug₄
aga men saŋ-ŋa₂ ŋal₂-la-bi teš₂-bi...
kur-kur-re dub₃-us₂ dili dab₅-ba-bi igi-te-en-bi...
urim₅{ki} eš₃ nidba gal-gal-la-ka nidba-bi...
{d}nanna uŋ₃ u₈-gin₇ lu-a-na šu bal ba-da-ab-ak
lugal-bi e₂-gal ni₂-te-na zi im-ma-ni-in-gi₄
{d}i-bi₂{d}suen e₂-gal ni₂-te-na i-si-iš ba-ni-in-la₂-la₂
e₂-nam-til₃-la šag₄ hul₂-la-ka-na er₂ gig mu-un-še₈-še₈
a-ma-ru ki al ak-e šu im-ur₃-ur₃-re
ud gal-gin₇ ki-a mur mi-ni-ib-ša₄ a-ba-a ba-ra-e₃
iri gul-gul-lu-de₃ e₂ gul-gul-lu-de₃
lu₂-lul lu₂ zid-da an-ta nu₂-u₃-de₃
urin lu₂-lul-e lu₂ zid-ra ugu-a-na <unk> še₃
ki-ru-gu₂ 1(diš)-a-kam
ud-de₃ mar-uru₅-gin₇ teš₂-bi i₃-gu₇-e
ŋiš-gi₄-ŋal₂ ki-ru-gu₂-da-kam
e₂ kiš{ki}a hur-saŋ-kalam-ma-ka šu hul ba-e-dug₄
{d}za-ba₄-ba₄ ki-tuš...
ama {d}ba-u₂...
a iri...
...
ka-zal-lu{ki} iri ni₂-ba lu-a šu suh₃-a ba-ab-dug₄
{d}nu-muš-da-ke₄ iri ki-tuš ki aŋ₂-ŋa₂-ni ŋiri₃ kur₂ ba-ra-an-dab₅
nitalam-a-ni {d}nam-ra-at munus sag₉-ga-a er₂ in-še₈-še₈-e
a uru₂ gul-la e₂ gul-la-ŋu₁₀ gig-ga-bi im-me
id₂-bi šag₄-sug₄-ga i₃-ŋal₂ a nu-un-de₂
id₂ {d}en-ki-ke₄ nam ku₅-ra₂-gin₇ ka-bi-a ba-uš₂
a-šag₄-ga še gu-nu nu-ŋal₂ uŋ₃-e nu-gu₇-e
pu₂{ŋiš}kiri₆-bi gir₄-gin₇ ba-hur-hur edin-bi sag₂ ba-ab-di
maš₂-anše niŋ₂-ur₂-limmu₂ niŋ₂-zi-ŋal₂ nu-mu-un-bu-e
niŋ₂-ur₂-limmu₂ {d}šakkan₂-ke₄ ni₂ nu-mu-ni-ib-te-en-te-en
{d}lugal-mar₂-da-ke₄ iri-ni-ta bar-ta ba-da-gub
{d}nin-zu-an-na ki-tuš ki aŋ₂-ŋa₂-ni ŋiri₃ kur₂ ba-ra-an-dab₅
a iri gul-la e₂ gul-la-ŋu₁₀ gig-ga-bi im-me
i₃-si-in{ki} eš₃ kar-re nu-me-a a-e ba-e-dar
{d}nin-isin₂{si-in}na ama kalam-ma-ke₄ er₂ gig mu-un-še₈-še₈
a iri gul-la e₂ gul-la-ŋu₁₀ gig-ga-bi im-me
{d}en-lil₂-le dur-an-ki-ka {ŋiš}mitum₂-a ba-an-sag₃
{d}en-lil₂-le iri-ni eš₃ nibru{ki}a a-nir ba-ab-ŋar
ama {d}nin-lil₂ nin ki-ur₃-ra-ke₄ er₂ gig mu-un-še₈-še₈
a iri gul-la e₂ gul-la-ŋu₁₀ gig-ga-bi im-me
keš₃{ki} an-edin-na dili du₃-a šu lil₂-la₂ ba-ab-dug₄
adab{ki}bu e₂ id₂-de₃ la₂-a re ki-bal-še₃ ba-ab-dug₄ a-e ba-da-ab-be₆
muš kur-ra-ke₄ ki-nu₂ ba-ni-ib-ŋar ki-bal-še₃ ba-ab-dug₄
gu-ti-um{ki} šag₄ ba-ni-ib-bal-bal numun ba-ni-ib-i-i
{d}nin-tur₅-re niŋ₂-dim₂-dim₂-ma-ni-še₃ er₂ gig mu-un-še₈-še₈
a iri gul-la e₂ gul-la-ŋu₁₀ gig-ga-bi im-me
ki zabalam{ki}a gi-gun₄-na kug-ga šu lil₂-la₂ ba-ab-dug₄
unug{ki}ta {d}inana ba-da-an-kar ki-erim₂-e ba-ab-ŋen
e₂-an-na eš₃ ŋi₆-par₄ kug-ga erim₂-e igi i-ni-in-bar
ŋi₆-par₄ kug nam-en-na-ba šu ba-e-la₂-la₂
en-bi ŋi₆-par₄-ta ba-da-an-kar ki-erim₂-e ba-ab-de₆
a iri gul-la e₂ gul-la-ŋu₁₀ gig-ga-bi im-me
umma{ki} šeg₁₂-kur-ša₃-ba-ke₄ ud gig-ga ba-e-dal
...ki aŋ₂-ŋa₂-ni ŋiri₃ kur₂ ba-ra-an-dab₅
...iri{ki} hul-a-na er₂ gig mu-un-še₈-še₈
...la-la-bi lu₂ nu-un-gi₄-a-ŋu₁₀ gig-ga-bi im-me
ŋir₂-su{ki} iri{ki} ur-saŋ-ŋe₂₆-e-ne-ke₄ im ŋir₂-e ba-ab-dug₄
{d}nin-ŋir₂-su-ke₄ e₂-ninnu-ta ŋiri₃ kur₂ ba-ra-an-dab₅
ama {d}ba-u₂ e₂-iri-kug-ga-na er₂ gig mu-un-še₈-še₈
a iri gul-la e₂ gul-la-ŋu₁₀ gig-ga-bi im-me
ud-ba inim ud-dam al-du₇-du₇ šag₄-bi a-ba-a mu-un-zu
inim {d}en-lil₂-la₂ zid-da-aš gel-le-eŋ₃-de₃ gab₂-bu zu-zu-de₃
{d}en-lil₂ lu₂ nam tar-tar-re-de₃ a-na bi₂-in-ak-a-ba
{d}en-lil₂-le elam{ki} lu₂-kur₂-ra kur-ta im-ta-an-e₃
{d}nanše dumu-gir₁₅ iri bar-ra mu-un-na-tuš-am₃
{d}nin-mar-ki-ra eš₃ gu₂-ab-ba-ka izi im-ma-da-an-te
kug {na₄}za-gin₃-bi ma₂ gal-gal-e bal-še₃ i₃-ak-e
nin niŋ₂-gur₁₁-ra-ni hul-lu til₃-la-am₃ kug {d}nin-mar-ki-ke₄
ud-ba ud ka izi-gin₇ bar₇-ra-am₃ im-ma-da-ab-tar-re
ki lagaš{ki} elam{ki} šu-ni-a im-ma-ši-in-gi₄
ud-bi-a nin-e ud-da-a-ni sa₂ nam-ga-mu-ni-ib-dug₄
{d}ba-u₂ lu₂-ulu₃-gin₇ ud-da-a-ni sa₂ nam-ga-mu-ni-ib-dug₄
me-li-e-a ud-de₃ šu-ni-a im-ma-ši-in-gi₄
ud uru₂ gul-gul-e šu-ni-a im-ma-ši-in-gi₄
ud e₂ gul-gul-e šu-ni-a im-ma-ši-in-gi₄
{d}dumu-zid-abzu e₂-bi ki-nu-nir-ša₃-ba-ke₄ ni₂ im-ma-da-an-te
...iri nam-dumu-gir₁₅-ra-ka-ni kar-kar-re-de₃ ba-ab-dug₄
{d}nanše iri-ni niŋin₆{ki}a kur-re ba-ab-ŋar
sirara₃{ki} ki-tuš ki aŋ₂-ŋa₂-ni hul-ŋal₂-e ba-an-šum₂
a iri gul-la e₂ gul-la-ŋu₁₀ gig-ga-bi im-me
ŋi₆-par₄ kug nam-en-na-ba šu ba-e-la₂-la₂
en-bi ŋi₆-par₄-ta ba-da-an-kar ki-erim₂-e ba-ab-de₆
gu₂ id₂-nun-na{d}nanna-ka a₂ dugud ba-ši-in-de₆
maš-gana₂-maš-gana₂ e₂-danna {d}nanna-ka tur₃ dugud-gin₇ ba-gul
lu₂-kar-ra-bi maš kar-ra-gin₇ ur im-me-da
ga-eš{ki} ga-gin₇ ur-re ba-an-de₂ i₃-gul-gul-lu-ne
alan dim₂-ma ulutim₂ sag₉-ga-bi im-ze₂-er-ze₂-re-e-ne
a iri gul-la e₂ gul-la-ŋu₁₀ gig-ga-bi im-me
ŋi₆-par₄ kug nam-en-na-ba šu ba-e-la₂-la₂
en-bi ŋi₆-par₄-ta ba-da-an-kar ki-erim₂-e ba-ab-de₆
barag an-na-da gid₂-da-bi a-nir ba-da-ab-sa₂
{ŋiš}gu-za an-na-bi nu-ub-gub saŋ me-te-a-aš li-bi₂-ib-ŋal₂
{ŋiš}ŋišnimbar-gin₇ gu₂-guru₅ ba-ab-dug₄ teš₂-bi ba-ra-an-kad₄
aš-šu{ki} e₂ id₂-de₃ la₂-a re a-e ba-da-ab-bu
niŋ₂-erim₂ nu-dib {d}nanna-ka lu₂-erim₂-e ba-an-dib
e₂ ur₅-re-am₃ a-na-am₃ ab-ak
e₂-pu-uh₂-ru-um-ma šag₄-sug₄-ga ba-ab-ŋar
ki-abrig{ki}ga ab₂ lu amar lu-a re tur₃ dugud-gin₇ ba-gul
{d}nin-gublaga-ke₄ ŋa₂-bur-ta ŋiri₃ kur₂ ba-ra-an-dab₅
{d}nin-i₃-gara₂-ke₄ ni₂-te-na er₂ gig mu-un-še₈-še₈
a iri gul-la e₂ gul-la-ŋu₁₀ gig-ga-bi im-me
ŋi₆-par₄ kug nam-en-na-ba šu ba-e-la₂-la₂
en-bi ŋi₆-par₄-ta ba-da-an-kar ki-erim₂-e ba-ab-de₆
{d}nin-a-zu e₂-gid₂-da-ke₄ {ŋiš}tukul ub-ba i-ni-in-gub
{d}nin-hur-saŋ e₂-nu-tur-ra-ke₄ ud hul ba-an-da-dal
tum₁₂{mušen}gin₇ ab-lal₃-ta ba-da-an-dal edin-na bar bi₂-ib-gub
a iri{ki} gul-la e₂ gul-la-ŋu₁₀ gig-ga-bi im-me
ŋiš-ban₃-da e₂ er₂-re ŋal₂-la re gi er₂-ra ba-an-gul
{d}nin-ŋiš-zid-da ŋiš-ban₃-da ŋiri₃ kur₂ ba-ra-an-dab₅
{d}a₂-zi-mu₂-a nin iri-a-ke₄ er₂ gig mu-un-še₈-še₈
a uru₂ gul-la e₂ gul-la-ŋu₁₀ gig-ga-bi im-me
ud-bi-a u₁₈-lu lu₂ ŋi₆-a ba-an-dur₂-ru-ne-eš
kuara{ki} hul-hul-lu-de₃ lu₂ ŋi₆-a ba-an-dur₂-ru-ne-eš
{d}nin-e₂ <unk> ma ni₂-te-na er₂ gig mu-un-še₈-še₈
a uru₂ gul-la e₂ gul-la-ŋu₁₀ gig-ga-bi im-me
{d}asar-lu₂-hi ul₄-ul₄-la tug₂ ba-an-mur₁₀ <unk> mu-un <unk>
{d}lugal-ban₃-da ki-tuš ki aŋ₂-ŋa₂-ni ŋiri₃ kur₂ ba-ra-an-dab₅
...
a uru₂ gul-la e₂ gul-la-ŋu₁₀ gig-ga-bi im-me
eridug{ki} a gal-la dirig-ga a naŋ-e ba-am₃-u-gun₃
bar-ba edin-lil₂-e du₃-a...
lu₂ zid ki-lul-la...
{d}ka-he₂-ŋal₂-la {d}igi-he₂-ŋal₂-la...
ŋuruš-me-en ud nu-gul-la-me-en...
ud nu-gul-la hi-li nu-til-la-me-en...
{ŋiš}taškarin-gin₇ ba-sag₉-ga-me-eš...
...gin₇ igi gun₃-gun₃-me-eš...
alan-gin₇ kuš₃-kuš₃-a de₂-a-me-eš...
...lu₂ ha-lam-ma-ke₄ me-ze₂-er-ze₂-re-ne
...abzu eridug{ki}še₃ šu-a ba-en-de₃-en-gi₄
...a-na im-me-en-da-na a-na bi₂-in-tah-e-da-na
...a-na im-me-en-da-na a-na bi₂-in-tah-e-da-na
...eridug{ki}ga-ta he₂-em-da-sar-da-na
...ha-ba-gub-bu-da-na ŋissu ba...mu
ŋi₆-a...ke₄ ha-ba-gub-bu-da-na ud-de₃ ba-ra-an-tuku
ud-da gub saŋ sag₃-ge-me-a a-na šu ba-ni-ti-en-de₃-en
ŋi₆-da gub u₃ nu-ku-me-a a-na u₂-gu...
{d}en-ki-ke₄ uru₂-zu nam ha-ba-da-an-kud ki-erim₂-e ha-ba-an-šum₂
me-en-de₃-en eridug{ki}ta ŋal₂-la-da a-na-aš mu-e-de₃-la₂-e-ne
{ŋiš}ŋišnimbar-gin₇ šu nu-dug₄-ga-me-a a-na-aš mu-e-gul-gul-lu-ne
{ŋiš}ma₂ gibil-gin₇ sa bil₂-la₂ nu-ak-e a-na-aš mu-e-ze₂-er-ze₂-re-ne
{d}en-ki-ke₄ igi-ni ki kur₂-ra ba-an-ŋar-ra-ba
<unk>...nam-tag dugud-da-ke₄ ŋiš hul mu-un-ne-tag
...<unk> ba-da-an-zig₃-ge-eš-a ildum₂-ba mu-un-sa₄-eš
...eridug{ki}ga-ta ŋiri₃ kur₂ ba-ra-an-dab₅
...ama e₂-mah-a er₂ gig mu-un-še₈-še₈
a uru₂ gul-la e₂ gul-la-ŋu₁₀ gig-ga-bi im-me
ŋi₆-par₄ kug nam-en-na-ba šu ba-e-la₂-la₂
en-bi ŋi₆-par₄-ta ba-da-an-kar ki-erim₂-e ba-ab-de₆
urim₅{ki}ma lu₂ u₂-še₃ nu-ŋen lu₂ a-še₃ nu-ŋen
u₂-še₃ ŋen-bi u₂-ta ba-ŋen hur nu-um-mi-ib-gur-ru
a-še₃ ŋen-bi a-ta ba-ŋen hur nu-um-mi-ib-gur-ru
sig-še₃ elam{ki}ma ba-ši-in-gub-bu gaz-de₃ i₃ <unk> e
nim-še₃ ha-al-ma lu₂-kur₂-ra-ke₄ šu-ni...
ti-id-nu-um{ki}e ud šu₂-uš {ŋiš}mitum₂-a ur₂-ra ba-ni-in-ŋar
sig-še₃ elam{ki}ma u₂-a e₃-a-gin₇ <unk> bi...
nim-še₃ in-dal tum₉ dal-la-gin₇ edin-na...
urim₅{ki} am gal u₃-na gub-ba-gin₇ gu₂...
{d}en-lil₂-le lu₂ nam tar-tar-re-de₃ a-na...
2(diš)-kam-ma-še₃ elam{ki} lu₂-kur₂-ra kur-ta...
e₂ saŋ-kal-la ŋiri₃ du₃-a...
kisiga{ki} hul-hul-lu-de₃ lu₂ 1(u) lu₂...
ud 3(diš)-e ŋi₆ 3(diš)-e la-ba-da-te...iri {ŋiš}al-e...
kisiga{ki} {d}dumu-zid saŋ-gin₇...šu-ni ba-da-ab-du₃
e₂-še₃ kug ŋiri₃...a <unk>...
zig₃-ga...zig₃-ga...
...zig₃-ga...
...si gal-gal ba-an <unk> bi...
...si tur-tur maš₂ palil-gin₇...
niŋ₂-gur₁₁-ra-ni-ta ba-da <unk> kur-še₃ ba-ŋen
i-lu kur ŋiri₃ nu-ŋal₂-la-ba gal-gal-bi...
ga-ša-an-ŋen niŋ₂-gur₁₁-ŋa₂...gi₄-in de₃-ŋen
kug {na₄}za-gin₃-ŋu₁₀-ta...ki-ba gi₄-in de₃-ŋen
ki-ba na-aŋ₂-gi₄-in nam-lu₂-ulu₃...saŋ a-ba-a ba-ab-us₂-e
ki-ba na-aŋ₂-gi₄-in elam{ki}...saŋ a-ba-a ba-ab-us₂-e
a iri gul-la e₂ gul-la-ŋu₁₀...im-me
nin-ŋu₁₀ lu₂-kur nu-me-a kur-re ba-ab-ŋen
...
...<unk> uru₂-gin₇ nu...
...
...u₂-a...
...ba-ši-in...
...gub-bu-bi šukur₂ mah-gin₇ ba-e...
{d}en-lil₂-le abul-la mah-ba {ŋiš}ig tum₉-ma...
urim₅{ki}ma lu₂ u₂-še₃ nu-ŋen lu₂ a-še₃ nu-ŋen
uŋ₃-bi a tul₂-la₂ de₂-a-gin₇ šu i₃-ni₁₀-ni₁₀-ne
usu-bi ni₂-bi-a nu-ŋal₂ ŋiri₃-bi ba-ra-an-dab₅
{d}en-lil₂-le šag₄-ŋar lu₂ niŋ₂-hul iri-a ba-an-da-dab₅
niŋ₂ iri gul-gul-e niŋ₂ e₂ gul-gul-e iri-a ba-an-da-dab₅
niŋ₂ igi-bi-še₃ {ŋiš}tukul-e la-ba-gub-bu-a iri-a ba-an-da-dab₅
šag₄ nu-si-si igi niŋin₂-bi iri-a ba-an-da-dab₅
urim₅{ki}ma gi dili du₃-a-gin₇ saŋ sag₃-ge nu-ŋa₂-ŋa₂
uŋ₃-bi ku₆ šu dab₅-ba-gin₇ zi-bi mi-ni-in-tum₂-tum₂-mu
tur mah-bi i₃-barag₂-barag₂-ge-eš lu₂ nu-um-zi-zi-zi
<unk> dub-la₂-a <unk> a niŋ₂-gu₇ la-ba-na-ŋal₂
lugal niŋ₂ sag₉-ga gu₇-gu₇-a šukur₂-re im-ma-an-dab₅
ud im-šuš₂-šuš₂ igi im-la₂-e šag₄-ka-tab i₃-zu-zu
e₂-lunga-na kaš nu-un-ŋal₂ munu₄-bi nu-um-ŋal₂
e₂-gal-la-na niŋ₂-gu₇ la-ba-na-ŋal₂ tuš-u₃-bi nu-ub-du₇
ŋa₂-nun mah-a-ni še nu-um-si-si zi-bi la-ba-ši-in-tum₂-tum₂-mu
guru₇-du₆ guru₇-maš-e {d}nanna-ka {d}ezina₂ nu-un-ŋal₂
kiŋ₂-sig unu₂ gal diŋir-re-e-ne-ke₄ šu ba-e-la₂-la₂
unu₂ gal-bi kurun lal₃ muš₃ im-ma-ab-tum₂
ŋiri₂ <unk> a gud udu gu₇-ra u₂-šim-e ba-da-nu₂
gir₄ mah-ba gud udu nu-ak-e ir nu-mu-un-ur₅-ur₅-e
bur-saŋ-ta a₂ sikil {d}nanna-ka za-pa-aŋ₂-bi ba-ra-gul
e₂ gud-gin₇ gu₃ bi₂-ib-dug₄-ga-a re sig₉-ga-bi ba-du₃
mu-un <unk> kug-ga si nu-un-sa₂-e ŋar-ra-bi ba-su₃-ud
{na₄}kinkin {ŋiš}naŋa₃ ŋiš-gan-na i₃-dur₂-dur₂ lu₂ nu-um-ši-gam-e
kar-za-gin₃-na {d}nanna-ka a-e ba-da-la₂
a {ŋiš}ma₂-saŋ-ŋa₂-ke₄ gu₃ nu-mu-un-gi₄-gi₄ asil₃-la₂ nu-mu-un-šub
unu₂ <unk> ban₃-da {d}nanna-ka sahar ba-da-dub-dub
{u₂}numun₂ ba-da-mu₂ {u₂}numun₂ ba-da-mu₂ gir re-e ba-an-mu₂
ma₂ ma₂-gur₈-ra kar-za-gin₃-na muš₃ im-ma-ab-tum₂
id₂ ma₂-gur₈-ra ba-ab-du₇-a-za a₂ nu-un-sud-sud-e
ezen ki ŋarza-ka ŋiš-hur-bi ba-da-kur₂
ma₂ nesaŋ-ŋa₂ a-a ugu-na-ka nesaŋ nu-mu-un-na-ab-tum₃
ninda nidba-bi {d}en-lil₂ nibru{ki}še₃ nu-mu-da-an-ku₄-ku₄
id₂-bi šag₄-sug₄-ga i₃-ŋal₂ ma₂-gur₈ nu-mu-un-dib-be₂
gu₂ tab 2(diš)-a-bi ŋiri₃ nu-ŋal₂ u₂ gid₂-da ba-am₃-mu₂
{e₂}tur₃ daŋal-la {d}nanna-ka dub-ba-an-bi ba-si-il
gi-sig {ŋiš}kiri₆-ka šu...gu₂-ŋiri₃ ba-an-ŋar-ŋar
ab₂-šilam-ma amar-bi...ki-erim₂-e ba-ab-de₆
ab₂ {u₂}munzer-e edin ki nu-zu-bi ŋiri₃ kur₂ ba-ra-an-dab₅-be₂-eš
{d}ga-a-a-u₂ lu₂ ab₂ ki aŋ₂-ŋa₂ {ŋiš}tukul šurum-ma ba-šub
{d}šu-ni-dug₃ i₃ ga-ar₃-ra du₆-ul-du₆-ul-e i₃ ga-ar₃-ra nu-du₆-ul-du₆-ul
i₃-bi lu₂ i₃ nu-zu-ne i₃-du₉-du₉-ne
ga-bi lu₂ ga nu-zu-ne i₃-im-muš₃-muš₃-u₃-ne
{e₂}tur₃-ra {dug}šakir₃-e dun₅-dun₅-e gu₃ nun nu-mu-ni-ib-be₂
ne-mur dugud-gin₇ i₃-ra-a re i-bi₂-bi ba-gul
...unu₂ gal {d}nanna-ka...
{d}suen-e a-a-ni {d}en-lil₂-ra er₂ mu-un-na-še₈-še₈
a-a ugu-ŋu₁₀ iri{ki}ŋu₁₀ a-na-ra-du₃ a-na-aš ba-e-da-gur-re-en
{d}en-lil₂ urim₅{ki}ŋu₁₀ a-na-ra-du₃ a-na-aš ba-e-da-gur-re-en
ma₂ nesaŋ-e a-a ugu-na-še₃ nesaŋ nu-mu-un-na-ab-tum₃
ninda nidba-zu {d}en-lil₂ nibru{ki}še₃ nu-mu-un-na-da-an-ku₄-ku₄
en iri bar-ra en iri šag₄-ga lil₂-e ha-ba-ab-lah₅-e-eš
urim₅{ki} iri{ki} {ŋiš}al-e ri-a-gin₇ du₆-du₆-da ba-šid
du₆-ur₂ ki ni₂ dub₂-bu {d}en-lil₂-la₂ eš₃ lil₂-la₂ ba-ab-ŋar
{d}en-lil₂ iri-zu igi bar-ra e₂-ri-a sug₄-ga
nibru{ki} iri-zu igi...
urim₅{ki}ma ur-bi ur₂ bad₃-da si-im-si-im nu-mu-un-ak-e
tul₂ saŋ bulug-ga ganba-bi-a ki li-bi₂-ib-degₓ(RI)-degₓ(RI)-ge
a-a ugu-ŋu₁₀ iri{ki}ŋu₁₀ dili-bi-ta a₂-zu-še₃ niŋin₂-am₃-ši-ib
{d}en-lil₂ urim₅{ki}ŋu₁₀ dili-bi-ta a₂-zu-še₃ niŋin₂-am₃-ši-ib
e₂-kiš-nu-ŋal₂-ŋu₁₀ dili-bi-ta a₂-zu-še₃ niŋin₂-am₃-ši-ib
urim₅{ki}ma numun ha-ra-ni-ib-e₃ uŋ₃ hu-mu-ra-ab-daŋal-la
me ki-en-gi-ra ba-da-ha-lam-e ki-bi ha-ra-ab-gi₄-gi₄
ki-ru-gu₂ <unk> kam-ma
a e₂ zid e₂ zid a lu₂-bi lu₂-bi
ŋiš-gi₄-ŋal₂-bi-im
{d}en-lil₂-le dumu-ni {d}suen-ra mu-un-na-ni-ib-gi₄-gi₄
uru₂ lil₂-la₂ šag₄-bi a-nir-ra gi er₂-ra ba-am₃-mu₂
...a-še-ra gi er₂-ra ba-am₃-mu₂
šag₄-bi-a a-nir-ra ud mi-ni-ib-zal-zal-e
...dumu-gir₁₅ ni₂-za-bi-me-en er₂-ra-na-bi-me-en er₂-ra-na-bi-me-en
{d}nanna dumu-gir₁₅ ni₂-za-bi-me-en er₂-ra-na-bi-me-en er₂-ra-na-bi-me-en
di-til-la inim pu-uh₂-ru-um-ma-ka šu gi₄-gi₄ nu-ŋal₂
inim dug₄-ga an {d}en-lil₂-la₂-ka šu bal-e nu-zu
urim₅{ki}ma nam-lugal ha-ba-šum₂ bal da-ri₂ la-ba-an-šum₂
ud ul kalam ki ŋar-ra-ta zag uŋ₃ lu-a-še₃
bal nam-lugal-la saŋ-bi-še₃ e₃-a a-ba-a igi im-mi-in-du₈-a
nam-lugal-bi bal-bi ba-gid₂-e-de₃ šag₄ kuš₂-u₃-de₃
{d}nanna-ŋu₁₀ na-an-kuš₂-kuš₂-u₃-de₃ iri{ki}zu e₃-bar-ra-ab
ud-ba lugal-ŋu₁₀ dumu-gir₁₅-ra ur₅-ra-ni ba-an-uš₂
en {d}dil-im₂-babbar dumu-gir₁₅-ra šag₄ hul-lu im-ma-an-dim₂
{d}nanna lu₂ iri{ki}ni ki aŋ₂-ŋa₂ iri{ki}ni ba-ra-e₃
{d}suen-e urim₅{ki} ki aŋ₂-ŋa₂ ŋiri₃ kur₂ ba-ra-an-dab₅
{d}nin-gal-e gir₅ iri{ki}ni-ta ki kur₂-še₃ du-u₃-de₃
tug₂ ul₄-ul₄-la-bi ba-ra-an-mur₁₀ iri{ki}ta ba-ra-e₃
urim₅{ki}ma {d}a-nun-na-bi bar-ra ba-sug₂-ge-eš
urim₅{ki}ma <unk> ni₂-bi ki...a ba-a-te
urim₅{ki}ma ŋiš-bi tur₅-ra-am₃ gi-bi tur₅-ra-am₃
bad₃-bi en-na niŋin₂-na-bi-da a-nir ba-da-sa₂
ud šu₂-uš-e {ŋiš}tukul-e igi-bi-še₃ saŋ i₃-sag₃-sag₃-ge
urim₅{ki}ma {urud}ha-zi-in gal-gal-e igi-bi-še₃ u₃-sar i₃-ak-e
ŋiš-gid₂-da a₂ me₃-ke₄ si bi₂-ib-sa₂-sa₂-e-ne
{ŋiš}pan gal-gal {ŋiš}ilar {kuš}gur₂₁{ur₃}ra teš₂ im-da-gu₇-e
{ŋiš}ti zu₂-ke₄ muru₉ šeŋ₃-ŋa₂-gin₇ bar-ba mi-ni-in-si
na₄ gal-gal-e ni₂-bi-a pu-ud-pa-ad im-mi-ib-za
ud šu₂-uš iri{ki}ta im-hul-e mu-un-da-an-gi₄-gi₄
urim₅{ki} ne₃-bi-ta nir-ŋal₂ gab₂-gaz-e ba-gub
uŋ₃-bi lu₂-erim₂-e a₂ bi₂-ib₂-ŋar {ŋiš}tukul-e la-ba-sug₂-ge-eš
iri{ki} {ŋiš}tukul-e saŋ nu-šum₂-mu-a šag₄-ŋar-e im-us₂
šag₄-ŋar-e iri{ki} a-gin₇ ba-e-si ŋa₂-la nu-um-ta-dag-ge
šag₄-ŋar-e igi-bi im-gam-me-e sa-bi im-lug-gu₂-ne
uŋ₃-bi a-niŋin₂-na ba-e-si zi <unk> i-ak-e
lugal-bi e₂-gal ni₂-te-na-ka zi gig mu-un-pa-an-pa-an
nam-lu₂-ulu₃-bi {ŋiš}tukul ba-e-šub {ŋiš}tukul ki bi₂-ib₂-tag
šu-bi gu₂-bi-še₃ ba-ši-ib-ri-ri er₂ mu-un-še₈-še₈-ne
ni₂-bi-a ad mi-ni-ib-gi₄-gi₄ inim im-šar₂-šar₂-e-ne
me-li-e-a dug₄-ga-me nam-ŋu₁₀ tah-me nam-ŋu₁₀
en₃-še₃-am₃ ka garaš₂-a-ka i-im-til-le-de₃-en-de₃-en
urim₅{ki}ma šag₄-bi nam-uš₂-am₃ bar-bi nam-uš₂-am₃
šag₄-bi-a niŋ₂ šag₄-ŋar-ra-ka i-im-til-le-de₃-en-de₃-en
bar-bi-a {ŋiš}tukul elam{ki}ma-ka ga-nam...
urim₅{ki}ma lu₂-erim₂-e a₂ bi₂-ib-ŋar ga-nam ba-til-e-de₃-en-de₃-en
zi-bi murgu-bi-še₃ i₃-ak-e gu₃ teš₂-a bi₂-in-sig₁₀-ge₅-eš
e₂-gal a ba-šub-ba šu ba-e-la₂-la₂ {ŋiš}si-ŋar-bi bi₂-in-bur₁₂-bur₁₂-uš abul-la-bi {ŋiš}si-ŋar bi₂-in-du₈-du₈-uš {ŋiš}ig-bi ud-de₃ gub-bu
elam{ki}e a mah e₃-a-gin₇ gidim im-ma-ni-ib₂-ŋar
urim₅{ki}ma {ŋiš}tukul-e {dug}sahar₂-gin₇ saŋ gaz i₃-ak-e
lu₂-kar-ra-bi dub₃ nu-um-zil-e bad₃ zag-ga bi₂-in-dab₅-be₂-eš
ku₆ a-niŋin₂-na lug-ga-gin₇ zi-bi in-tum₃-tum₃-mu-ne
e₂-kiš-nu-ŋal₂ {d}nanna-ka lu₂-erim₂-e ba-e-dab₅
sig an-ŋar-bi dugud ŋal₂-la-a re im-ze-er-ze-re-ne
{urud}alan an-zag-ge si-a-bi gu₂-guru₅ ba-an-ne-eš
{d}nin-i₃-gara₂ aŋrig mah-e erim₃-ma šu bi₂-in-dag
{ŋiš}gu-za-bi igi-bi-ta ba-e-šu₂ sahar-ra ba-da-an-tuš
ab₂ mah-bi si-muš₃-bi ba-ra-an-dab₅-be₂-eš si-bi ba-ra-an-kud
gud du₇-du₇-bi udu u₂ gu₇-a-bi {ŋiš}tukul-e ba-an-sag₃-sag₃
{ŋiš}ŋišnimbar-gin₇ gu₂-gur₅-ru ba-ab-dug₄ teš₂-bi ba-ra-an-kad₄
{ŋiš}ŋišnimbar urud niŋ₂ kalag-ga a₂ nam-ur-saŋ-ŋa₂
{u₂}numun₂-gin₇ ba-bur₁₂ {u₂}numun₂-gin₇ ba-ze₂ ur₂-ba ti mi-ni-ib-bal
saŋ sahar-ra ki ba-ni-ib-u₂-us₂ lu₂ zi-zi la-ba-tuku
{ŋiš}ze₂-na-bi gu₂ ba-an-guru₅-uš saŋ šu bi₂-in-hu-hu-uz
{ŋiš}a₂-an zu₂-lum-ma-bi pu₂ du₇-du₇ ba-ra-an <unk> <unk> de₃-eš
gi-zi <unk> kug-ge mu₂-a šu ba-e-la₂-la₂
gu₂-un gal-gal-e mi-ni-in-ŋar-re-eš-a kur-re i₃-il₂-il₂
e₂-e ŋiš-bur₂ mah-bi ba-šub bad₃-si-bi ba-gul
maš₂-anše zid-da gab₂-bu-ba gu₂-da la₂-a-bi
ur-saŋ ur-saŋ-e gaz-a-gin₇ igi-bi-ta ba-šu₂
ušumgal ka du₈-a piriŋ-ŋa₂ ni₂ guru₃-gur₃-ru-bi
am dab₅-ba-gin₇ saman-e bi₂-in-šub-bu re ki-erim₂-e ba-ab-de₆
ki-tuš kug {d}nanna tir šim {ŋiš}erin-na-gin₇ ir-si-im-bi ba-gul
a-sal bar-bi kug-sig₁₇ {na₄}za-gin₃ ki...da dug₄-ga-a-bi
e₂ u₆ di-bi i₃-dug₃-ga re u₆ di-bi ba-gul
ud-gin₇ kur-kur-ra im-si-a an-usan an-na-gin₇ ba-e-du₃
{ŋiš}ig-bi mul-an-na...bi...dug₄-ga-ba
{urud}bulug gal-gal-e <unk>...ba-ra-an-bur₁₂-bur₁₂-uš
{kuš}a₂-si-bi a-ba <unk>...en₃-bi-še₃ <unk> <unk>...ba-ab-dug₄
{ŋiš}nu-kuš₂-u₃-bi-da lu₂-kar-ra-gin₇ er₂ gig i₃-še₈-še₈
{ŋiš}saŋ-kul {ŋiš}suhub₄ kug-ga {ŋiš}ig gal gu₂ gid₂-i nu-mu-na-ab-be₂
{ŋiš}ig gu₂ gid₂-da za-pa-aŋ₂-bi ba-šub lu₂ gu₂ gid₂-i la-ba-an-tuku
...ba-še₃ ba-la₂-la₂ sila daŋal-la ni₂-bi ba-ab-ŋar
ki...da ki lugal gub-bu-na nidba-bi ba-kur₂
ki kug-ba tigi₂ šem₅ {kuš}a₂-la₂-e gu₃ nun nu-mu-ni-ib-be₂
{ŋiš}tigi₂ mah-ba er₂...šir₃ kug nu-mu-na-ab-be₂
dub-la₂-mah ki nam tar-re-de₃ ka-inim-ma nu-ŋal₂
{ŋiš}gu-za ki di ku₅-ru-bi nu-mu-un-gub di si nu-um-sa₂-e
{d}alamuš-e {ŋiš}ŋidru ba-da-an-šub šu-ni gu₄-ud-gu₄-ud
a₂-nu₂-da kug {d}nanna-ka balaŋ na-mu-un-tag-ge-ne
dub-šen kug lu₂ igi nu-bar-re-dam erim₂-e igi i-ni-in-bar
ŋiš-nu₂ gi₄-rin-na nu-um-gub u₂ za-gin₃ nu-mu-un-barag₂
{urud}alan uzugₓ(|AN.ZAG|)-ge₄ si-a-ba gu₂-guru₅ ba-an-ne-eš
engiz ensi kišib₃-ŋal₂-bi eš-da šu li-bi₂-in-du₇-uš
gu₂ ki-še₃ ŋal₂-la-ba ba-e-sug₂-sug₂-ge-eš kur₂-re ba-ab-lah₅-e-eš
uz-ga kug šu-luh dadag-ga šag₄-gada-la₂-be₂-e-ne
ŋiš-hur me kug-ga ba-da-ha-lam-e iri kur₂-še₃ ba-e-re₇-eš
{d}suen-e šag₄ hul-la-ni a-a-ni-ir ba-ši-in-ŋen
igi a-a ugu-na {d}en-lil₂-la₂-še₃ dug₃ ki ba-ni-in-us₂
a-a ugu-ŋu₁₀ en₃-tukum-še₃ niŋ₂-kas₇-ŋu₁₀ igi erim₂ mu-e-du₈ en₃-tukum-še₃ <unk>
nam-en nam-lugal šum₂-ma-za-am₃...mu-e-ši-de₂
a-a {d}en-lil₂ lu₂ a₂ aŋ₂-e dug₄-ga zid
inim kug-zu kalam-ma...
...niŋ₂ kur₂-zu šag₄...
šag₄ zu-mu-ug-ga i-zi-gin₇ hu-luh-ha-za igi zid bar-mu-un-ši-ib
a-a {d}en-lil₂ nam mu-e-tar-ra ŋalga ba-ra-an-du₈-du₈
siki-pa nam-en-na suh keše₂-da-ŋa₂
ud sikil mah luh-luh...tug₂-mu-dur₇-ra mi-ni-in-mur₁₀
{d}en-lil₂-le dumu-ni {d}suen-ra inim zid mu-un-na-ab-be₂
dumu-ŋu₁₀ iri nam-he₂ giri₁₇-zal ša-ra-da-du₃-a bal-zu ba-ši-ib-tuku
iri{ki} gul bad₃ gal bad₃-si-bi sig₁₀-ge₅ u₃ ur₅-re bal an-ga-am₃
sa₂ mi-ri-ib-dug₄-ga bal ud ku₁₀-ku₁₀-ga-bi-ir ŋal₂-lu ša-ra-dug₄
dur₂-u₃ re ki-tuš e₂-temen-ni₂-gur₃-ru-za zid-de₃-eš du₃-du₃-am₃
urim₅{ki} giri₁₇-zal-la he₂-en-du₃ uŋ₃ he₂-en-ši-gam-e
ur₂-bi-a niŋ₂ he₂-en-ŋal₂ {d}ezina₂ he₂-eb₂-da-tuš
pa-bi-a giri₁₇-zal he₂-en-ŋal₂ {d}utu he₂-en-da-hul₂
{ŋiš}banšur-ba he₂-ŋal₂ {d}ezina₂-ka gu₂-da he₂-em-mi-ib-la₂
urim₅{ki} iri an-ne₂ nam tar-re ki-bi ha-ra-ab-gi₄-gi₄
{d}en-lil₂-le gu₃ zid de₂-am₃ gu₂ an-še₃ he₂-en-zig₃
{d}nanna-ra ma-da sig igi-nim-ma gu₂ hu-mu-na-ab-dirig
{d}suen-ra kaskal kur-ra-ke₄ si he₂-en-na-sa₂-e
muru₉-gin₇ ki us₂-sa-a-gin₇ šu mu-un-na-ŋa₂-ŋa₂
inim dug₄-ga an {d}en-lil₂-la₂-kam šu zid he₂-ŋa₂-ŋa₂
a-a {d}nanna iri{ki}ni urim₅{ki}ma saŋ il₂-la mu-un-ŋen
šul {d}suen e₂-kiš-nu-ŋal₂-la-še₃ im-ma-da-an-ku₄-ku₄
{d}nin-gal-e agrun kug-ga-na ni₂ mu-ni-ib-te-en-te-en
urim₅{ki}ma e₂-kiš-nu-ŋal₂-la-na im-ma-da-an-ku₄-ku₄
ki-ru-gu₂ <unk> kam-ma
iri{ki} lil₂-la₂-am₃ šag₄-bi a-še-ra gi er₂-ra ba-an-mu₂
šag₄-bi a-še-ra gi er₂-ra ba-an-mu₂
uŋ₃-bi a-še-er-ra ud mi-ni-ib-zal-zal-e
ŋiš-gi₄-ŋal₂-bi-im
ud gig-ga ud gaba-zu zig₃-ga-ab ud e₂-za gi₄-bi
ud uru₂ gul-gul ud gaba-zu zig₃-ga-ab ud e₂-za gi₄-bi
ud e₂ gul-gul ud gaba-zu zig₃-ga-ab ud e₂-za gi₄-bi
ud ki-en-gi-ra ba-e-zal-la kur-re he₂-eb-zal
ud ma-da ba-e-zal-la kur-re he₂-eb-zal
kur ti-id-nu-um{ki}ma-ka he₂-eb-zal kur-re he₂-eb-zal
kur gu-ti-um{ki}ma-ka he₂-eb-zal kur-re he₂-eb-zal
kur an-ša₄-an{ki}na-ka he₂-eb-zal kur-re he₂-eb-zal
an-ša₄-an{ki}e im-hul dal-la-gin₇ kuš₇ he₂-ni-ib-su-su
šag₄-ŋar lu₂ niŋ₂-hul he₂-en-da-dab₅ uŋ₃ he₂-em-ši-ib-gam-e
me an-na ŋiš-hur uŋ₃ gen₆-ne₂ an-ne₂ nam-kur₂-re
di-kud ka-aš bar-re uŋ₃ si sa₂-sa₂-e an-ne₂ nam-kur₂-re
kaskal kalam-ma-ke₄ ŋiri₃ ŋa₂-ŋa₂ an-ne₂ nam-kur₂-re
an-ne₂ {d}en-lil₂-bi nam-kur₂-ru-ne an-ne₂ nam-kur₂-re
{d}en-ki {d}nin-mah-bi nam-kur₂-ru-ne an-ne₂ nam-kur₂-re
{id₂}idigna {id₂}buranun-na a-bi tum₃-de₃ an-ne₂ nam-kur₂-re
šeŋₓ(|IM.A|) an-na ki-a še gu-nu an-ne₂ nam-kur₂-re
id₂ a-bi-da a-šag₄ še-bi-da an-ne₂ nam-kur₂-re
ambar-ambar-re ku₆ mušen tum₃ an-ne₂ nam-kur₂-re
ŋiš-gi gi sumun gi henbur mu₂-mu₂-de₃ an-ne₂ nam-kur₂-re
an-ne₂ {d}en-lil₂-bi nam-kur₂-ru-ne
{d}en-ki {d}nin-mah-bi nam-kur₂-ru-ne
pu₂{ŋiš}kiri₆ lal₃ ŋeštin u₃-tud
an-edin-na {ŋiš}maš₂-gurum...
e₂-gal-la zi su₃-ud-ŋal₂...
a-ab-ba he₂-ŋal₂ niŋ₂ u₃-tud...
ma-da uŋ₃ lu-a sig igi-nim-ma...
an-ne₂ {d}en-lil₂-bi nam-kur₂-re-ne an-ne₂ nam-kur₂-re
{d}en-ki {d}nin-mah-bi nam-kur₂-re-ne...nam-kur₂-re
iri du₃-du₃-a uŋ₃...
an ki niŋin₂-na uŋ₃ saŋ sig₁₀-ga
{d}nanna nam-lugal-zu dug₃-ga-am₃...gi₄-ni-ib
urim₅{ki} bal dug₃ nam-he₂ ud he₂-ni-ib-su₃-ud-de₃
uŋ₃-bi u₂-sal-la he₂-eb-nu₂ e-ne su₃-ud he₂-em-ak
a nam-lu₂-ulu₃ ba-tu₁₁ <unk> re egir₃-re mu-lu er₂ a-še-re
{d}nanna a iri-zu a e₂-zu a nam-lu₂-u₁₈-lu-zu
ki-ru-gu₂ <unk> kam-ma-am₃

Cuneiform:
<SURFACE>
𒌓𒋗𒁄𒀝𒉈𒄑𒄯𒄩𒇴𒂊𒉈
𒌓𒉈𒈥𒋽𒁶𒌨𒁉𒉌𒅥𒂊
𒈨𒆠𒂗𒄀𒊏𒋗𒁄𒀝𒉈
𒁄𒊷𒂵𒂍𒁀𒄄𒄄𒉈
𒍍𒄢𒄢𒇻𒉈𒂍𒄢𒄢𒇻𒉈
𒉣𒇬𒄢𒄢𒇻𒉈𒁦𒋰𒋰𒁉𒉈
𒄞𒁉𒉣𒇬𒁉𒀀𒉡𒁺𒁍𒉈
𒇻𒁉𒁦𒁉𒀀𒉡𒂼𒂊𒉈
𒀀𒇉𒁉𒀀𒋀𒈾𒉐𒅇𒉈
𒃷𒉌𒍣𒉈𒌑<unk>𒊬𒊬𒉈
𒂔𒂊𒌑𒀀𒉪𒊬𒊬𒉈
𒂼𒌉𒉌𒅕𒆠𒉡𒆥𒆥𒉈
𒀜𒁕𒀀𒁮𒈬𒉡𒁲𒉈
𒁮𒌉𒌫𒊏𒉡𒄾𒇷𒉈
𒌉𒌉𒄭𒁀𒉡𒉽𒉽𒂷𒂊𒉈
𒌝𒈨𒂊<unk>𒀀𒉡𒁲𒉈
𒉆𒈗𒆷𒆠𒆪𒁉𒉽𒊒𒉈
𒌍𒁇𒆥𒂊𒋗𒇲𒂊𒉈
𒉆𒈗𒌧𒈠𒋼𒀀𒋼𒀀𒊑𒉈
𒅆𒁉𒆠𒊹𒊏𒂷𒂷𒉈
𒅗𒅗𒂵𒀭𒀭𒂗𒆤𒇲𒋫𒄑𒄯𒄩𒇴𒂊𒉈
𒌓𒀭𒉌𒆳𒆳𒊏𒊕𒆠𒁀𒁕𒀭𒁍𒁕𒁀
𒀭𒂗𒆤𒇷𒅆𒉌𒆠𒉽𒊏𒁀𒀭𒃻𒊏𒀀𒁀
𒀭𒎏𒌅𒊑𒃻𒁶𒁶𒈠𒉌𒍠𒉈𒅔𒋳𒂵𒀀𒁀
𒀭𒂗𒆠𒆤𒀀𒇉𒄘𒃼𒀀𒇉𒌓𒄒𒉣𒈾𒀾𒉈𒅔𒁄𒀀𒁀
𒀭𒌓𒄯𒊏𒀭𒆜𒂊𒉆𒁀𒀭𒋻𒁕𒀀𒁀
𒆠𒂗𒄀𒊏𒈨𒁉𒄩𒇴𒂊𒉈𒄑𒄯𒁉𒉽𒊒𒉈
𒋀𒀊𒆠𒈠𒈨𒉆𒈗𒆷𒁄𒁉𒋤𒋤𒌓𒉈
𒌉𒉣𒈾𒂍𒆧𒉡𒅅𒆷𒈾𒋗𒉿𒂖𒇲𒁲𒉈
𒀭𒋀𒆠𒌧𒇇𒁶𒇻𒀀𒈾𒅆𒋼𒂗𒁉𒋛𒅋𒇷𒉈
𒋀𒀊𒆠𒀊𒉻𒀭𒈹𒃲𒃲𒆷𒉻𒀭𒈹𒁉𒉽𒊒𒉈
𒌧𒁉𒆠𒆪𒁀𒉡𒆪𒅇𒉈𒆠𒉈𒊒𒂊𒋧𒈬𒉈
𒇽𒋢𒆠𒉏𒆠𒇽𒉽𒊏𒆠𒆪𒁉𒆪𒅇𒉈
𒉺𒇻𒁉𒂍𒃲𒆷𒉎𒋼𒈾𒇽𒉈𒊒𒂊𒆪𒁉𒉈
𒀭𒄿𒉈𒀭𒂗𒍪𒆳𒉏𒆠𒈠𒂠𒄑𒁔𒊏𒁺𒅇𒉈
𒅖𒍝𒁍𒆠𒃮𒀀𒀊𒁀𒅗𒋫𒍠𒀭𒁺𒀭𒆠𒈾𒂠
𒉆𒄷𒂍𒁉𒁀𒊏𒀭𒊑𒀀𒁶𒌷𒉌𒂠𒉡𒄥𒊑𒉈
𒀀𒇉𒄘𒃼𒀀𒇉𒌓𒄒𒉣𒈾𒄘𒋰𒈫𒀀𒁀𒌑𒅆𒌨𒊬𒊬𒉈
𒆜𒆷𒄊𒉡𒂷𒂷𒉈𒄯𒊏𒀭𒉡𒆥𒆥𒉈
𒍍𒀉𒁮𒆠𒃻𒃻𒊏𒁀𒇯𒇯𒊏𒋃𒉈
𒌧𒊕𒈪𒇻𒇻𒀀𒁀𒄑𒋻𒂊𒀝𒉈
𒃷𒉌𒍣𒉈𒄑𒀠𒉡𒊒𒄘𒉈𒆰𒆠𒉡𒋳𒉈
𒂊𒂖𒇻𒂡𒄞𒁻𒁻𒁀𒂔𒈾𒉡𒁲𒉈
𒂍𒉣𒇬𒊏𒉌𒂶𒉡𒀝𒉈𒇇𒆠𒉡𒋳𒂊𒉈
𒉺𒇻𒉈𒄀𒅆𒆕𒊏𒁦𒆬𒂵𒋗𒉡𒆸𒆸𒉈
𒄿𒇻𒇴𒈠𒁔𒁔𒂁𒌼𒊏𒁦𒀀𒉡𒁲𒉈
𒂔𒈾𒈧𒀲𒌉𒊑𒉈𒃻𒍣𒅅𒌀𒇷𒉈
𒃻𒌫𒇹𒀭𒄊𒈾𒆤𒇇𒆠𒉡𒋳𒄀𒉈
𒆹𒊏𒋗𒆠𒅔𒁯𒁲𒉈𒆰𒉡𒌇𒌇𒉈
𒄑𒄀𒄀𒊕𒅆𒌨𒊬𒊬𒉈𒇥𒁀𒌀𒂊𒉈𒌀𒅇𒉈
𒇥𒄑𒊬𒌑𒉋𒇲𒉡𒈨𒀀𒉎𒁀𒋙𒋙𒉈
𒋀𒀊𒆠𒄠𒃲𒅇𒈾𒁺𒁀𒉎𒁉𒋫𒉪𒅅
𒌷𒆰𒄿𒄿𒉆𒂗𒉆𒈗𒆷𒆠𒂖𒆷𒆕𒀀
𒄞𒁶𒂠𒋤𒉣𒂠𒌅𒄉𒆷𒁉𒊒𒁍𒉈𒄘𒆠𒂠𒇲𒂊𒉈
𒀭𒀭𒂗𒆤𒀭𒂗𒆠𒀭𒎏𒄯𒊕𒂷𒆤𒉆𒁉𒄩𒁀𒀭𒋻𒊑𒌍𒀭𒎏𒈤𒁉
𒉆𒋻𒊏𒁉𒃻𒉡𒉽𒊒𒁮𒀀𒁀𒋗𒈪𒉌𒌈𒁄𒂊
𒅗𒅗𒂵𒀭𒀭𒂗𒆤𒇲𒄰𒊕𒀀𒁀𒀀𒈬𒌧𒂷𒂷
𒀭𒉌𒆠𒂗𒄀𒆠𒆪𒁀𒉈𒅔𒄷𒈛𒌧𒂊𒉎𒉈𒅔𒋼
𒀭𒂗𒆤𒇷𒌓𒍼𒂵𒈬𒌧𒉌𒌷𒀀𒈨𒉈𒅁𒃻
𒀭𒎏𒌅𒊑𒃣𒌧𒈠𒅗𒄑𒅅𒋗𒌫𒅎𒈪𒅔𒁺
𒀭𒂗𒆠𒆤𒀀𒇉𒄘𒃼𒀀𒇉𒌓𒄒𒉣𒈾𒀀𒅎𒈠𒁕𒀭𒆟
𒀭𒌓𒃻𒋛𒁲𒅗𒄀𒈾𒅗𒋫𒁀𒁕𒀭𒋼𒀀
𒀭𒈹𒆤𒀞𒊿𒊿𒈾𒆠𒁄𒂊𒁀𒀭𒋧
𒀭𒎏𒄈𒋢𒆤𒆠𒂗𒄀𒂵𒁶𒌨𒂊𒁀𒀭𒌤
𒌧𒈠𒂵𒁀𒊏𒈝𒅎𒈠𒀭𒊒𒃻𒇽𒉡𒍪𒀀
𒃻𒅆𒉡𒅅𒆷𒅗𒉡𒅅𒆷𒃻𒋗𒉡𒋼𒂷𒁮
𒆳𒆳𒊑𒉎𒋼𒀀𒁉𒀀𒋗𒄗𒀀𒁀𒀊𒅗
𒌷𒆠𒀭𒁉𒁀𒁕𒄥𒉺𒇻𒁉𒁀𒁕𒄩𒇴
𒉆𒇽𒍇𒉎𒋼𒁉𒀀𒍣𒍼𒈬𒌧𒉺𒀭𒉺𒀭
𒌓𒉈𒋗𒉈𒉈𒁀𒆕𒆕𒌓𒉡𒈬𒌧𒉈𒄥𒊑
𒌓𒄄𒀀𒈬𒌧𒉈𒌇𒀀𒀭𒌓𒂉𒁉𒂠𒉡𒁺
𒀭𒂗𒆤𒉺𒇻𒊕𒈪𒂵𒆤𒀀𒈾𒉈𒅔𒀝𒀀𒁉
𒀭𒂗𒆤𒇷𒂍𒍣𒄢𒄢𒇻𒉈𒇽𒍣𒌉𒊑𒉈
𒌉𒇽𒍣𒁕𒆤𒌉𒊕𒂊𒅆𒅆𒌨𒁶𒈨𒉈
𒌓𒁀𒀭𒂗𒆤𒇷𒄖𒋾𒌝𒆠𒆳𒋫𒅎𒋫𒀭𒇯𒁺
<unk>𒁉𒀀𒈠𒊒𒀭𒂗𒆤𒇲𒃮𒄄𒉡𒌇𒀀𒀭
𒅎𒃲𒂔𒈾𒂔𒂊𒅎𒋛𒅆𒂠𒈬𒌧𒉈𒁺
𒂔𒃻𒂼𒆷𒁀𒉺𒁀𒀊𒅗𒇽𒉡𒈬𒉌𒅔𒁳𒁉
𒌓𒈪𒈪𒂵𒆷𒉈𒉈𒊏𒊓𒂠𒁀𒀊𒁺
𒌓𒌓𒊑𒉈𒈪𒂔𒈾𒁀𒁕𒀭𒋰𒋰
𒌓𒄷𒄭𒂊𒅗𒉌𒁾𒁾𒊕𒉌𒆪𒆪
𒌓𒄑𒃷𒃡𒀭𒋫𒌓𒁺𒉈𒌷𒄑𒀠𒂊𒁀𒀊𒊏𒄴
𒌓𒁀𒀭𒁀𒂀𒆠𒁀𒉺𒅆𒌓𒁕𒁀𒅆
𒀭𒁀𒄗𒄗𒄑𒈪𒁀𒀭𒇲𒆳𒊑𒄯𒈪𒉌𒅁𒁺
𒀭𒌓𒀭𒌫𒊏𒄿𒅔𒈿𒅖𒆳𒊏𒉌𒀀𒀭
𒀭𒋀𒆠...𒄿𒅔𒈿𒌧𒂊𒉎𒉈𒅔𒋼
𒌷𒆠𒁀𒀭...𒆠𒆪𒁀𒀊𒁉𒉈𒁇𒋫𒁀𒁕𒁺...𒀭𒊑𒁉𒉈...
𒆳𒆳𒊑𒌷𒆠𒇽𒁉𒉡𒌀𒆷𒄿𒅎𒊬𒊬𒊑𒉈
𒄑𒈤𒌫𒁉𒀀𒈬𒌧𒁄𒂊𒄑𒌁𒊏𒍀𒄿
𒇥𒄑𒊬𒄧𒁀𒈬𒌧<unk><unk>𒄑𒅆𒌉𒌉𒉌𒁍𒊑
𒂙𒉺𒊺𒁉𒀀𒈬𒌧𒋢𒋢𒀭𒊺𒌁𒉌𒌉𒊑
...𒊕...
...
...𒁀𒁕𒋼𒀀𒊏𒁉𒌑𒍤𒆸...𒁀𒀊<unk>
...𒈬𒌧𒂃𒂃...𒇡𒊑𒌍𒈬𒌧𒊩𒊩𒂊𒌍
...𒀀𒇉𒌓𒄒𒉣𒈾𒇽𒇥𒉌𒇲𒀀...𒄤𒉌𒀝𒂊
...𒁀𒁕𒄥𒁮𒈬𒉡𒅎𒈨
...𒁀𒁕𒄥𒌉𒈬𒉡𒅎𒈨
𒂍𒍣𒁕𒆤𒂍𒀀𒉌𒈬𒌧𒊒𒂍𒈬𒉡𒅎𒈨
𒃻𒂵𒌇𒃻𒂵𒊏𒉌𒋫𒄊𒉽...
𒌓𒁀𒉆𒈗𒌧𒈠𒅗𒋗𒉿𒂖𒇲𒁀𒀊𒅗
𒂇𒃞𒊕𒂷𒅅𒆷𒁉𒌨𒁉...
𒆳𒆳𒊑𒄭𒍑𒀸𒆪𒁀𒁉𒅆𒋼𒂗𒁉...
𒋀𒀊𒆠𒀊𒉻𒀭𒈹𒃲𒃲𒆷𒅗𒉻𒀭𒈹𒁉...
𒀭𒋀𒆠𒌧𒇇𒁶𒇻𒀀𒈾𒋗𒁄𒁀𒁕𒀊𒀝
𒈗𒁉𒂍𒃲𒉎𒋼𒈾𒍣𒅎𒈠𒉌𒅔𒄄
𒀭𒄿𒉈𒀭𒂗𒍪𒂍𒃲𒉎𒋼𒈾𒄿𒋛𒅖𒁀𒉌𒅔𒇲𒇲
𒂍𒉆𒋾𒆷𒊮𒄾𒆷𒅗𒈾𒀀𒅆𒍼𒈬𒌧𒋁𒋁
𒀀𒈠𒊒𒆠𒀠𒀝𒂊𒋗𒅎𒃡𒃡𒊑
𒌓𒃲𒁶𒆠𒀀𒄯𒈪𒉌𒅁𒁺𒀀𒁀𒀀𒁀𒊏𒌓𒁺
𒌷𒄢𒄢𒇻𒉈𒂍𒄢𒄢𒇻𒉈
𒇽𒈜𒇽𒍣𒁕𒀭𒋫𒈿𒅇𒉈
𒌶𒇽𒈜𒂊𒇽𒍣𒊏𒌋𒅗𒀀𒈾<unk>𒂠
𒆠𒊒𒄘𒁹𒀀𒄰
𒌓𒉈𒈥𒋽𒁶𒌨𒁉𒉌𒅥𒂊
𒄑𒄄𒅅𒆠𒊒𒄘𒁕𒄰
𒂍𒆧𒆠𒀀𒄯𒊕𒌧𒈠𒅗𒋗𒅆𒌨𒁀𒂊𒅗
𒀭𒍝𒂷𒂷𒆠𒆪...
𒂼𒀭𒁀𒌑...
𒀀𒌷...
...
𒅗𒉌𒇻𒆠𒌷𒉎𒁀𒇻𒀀𒋗𒄗𒀀𒁀𒀊𒅗
𒀭𒉡𒈲𒁕𒆤𒌷𒆠𒆪𒆠𒉘𒂷𒉌𒄊𒉽𒁀𒊏𒀭𒆪
𒊩𒍑𒁮𒀀𒉌𒀭𒉆𒊏𒀜𒊩𒊷𒂵𒀀𒀀𒅆𒅔𒋁𒋁𒂊
𒀀𒍍𒄢𒆷𒂍𒄢𒆷𒈬𒍼𒂵𒁉𒅎𒈨
𒀀𒇉𒁉𒊮𒋤𒂵𒉌𒅅𒀀𒉡𒌧𒌤
𒀀𒇉𒀭𒂗𒆠𒆤𒉆𒋻𒁺𒁶𒅗𒁉𒀀𒁀𒌀
𒀀𒊮𒂵𒊺𒄖𒉡𒉡𒅅𒌧𒂊𒉡𒅥𒂊
𒇥𒄑𒊬𒁉𒌋𒀜𒁶𒁀𒄯𒄯𒂔𒁉𒉺𒃶𒁀𒀊𒁲
𒈧𒀲𒃻𒌫𒇹𒃻𒍣𒅅𒉡𒈬𒌧𒁍𒂊
𒃻𒌫𒇹𒀭𒄊𒆤𒉎𒉡𒈬𒉌𒅁𒋼𒂗𒋼𒂗
𒀭𒈗𒀫𒁕𒆤𒌷𒉌𒋫𒁇𒋫𒁀𒁕𒁺
𒀭𒎏𒍪𒀭𒈾𒆠𒆪𒆠𒉘𒂷𒉌𒄊𒉽𒁀𒊏𒀭𒆪
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒉌𒋛𒅔𒆠𒀊𒋼𒀀𒊑𒉡𒈨𒀀𒀀𒂊𒁀𒂊𒁯
𒀭𒎏𒅔𒋛𒅔𒈾𒂼𒌧𒈠𒆤𒀀𒅆𒍼𒈬𒌧𒋁𒋁
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒀭𒂗𒆤𒇷𒄙𒀭𒆠𒅗𒄑𒆪𒅂𒀀𒁀𒀭𒉺
𒀭𒂗𒆤𒇷𒌷𒉌𒀊𒂗𒆤𒆠𒀀𒀀𒉪𒁀𒀊𒃻
𒂼𒀭𒎏𒆤𒎏𒆠𒃡𒊏𒆤𒀀𒅆𒍼𒈬𒌧𒋁𒋁
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒋙𒀭𒄲𒆠𒀭𒂔𒈾𒀸𒆕𒀀𒋗𒆤𒇲𒁀𒀊𒅗
𒌓𒉣𒆠𒁍𒂍𒀀𒇉𒉈𒇲𒀀𒊑𒆠𒁄𒂠𒁀𒀊𒅗𒀀𒂊𒁀𒁕𒀊𒉿
𒈲𒆳𒊏𒆤𒆠𒈿𒁀𒉌𒅁𒃻𒆠𒁄𒂠𒁀𒀊𒅗
𒄖𒋾𒌝𒆠𒊮𒁀𒉌𒅁𒁄𒁄𒆰𒁀𒉌𒅁𒄿𒄿
𒀭𒎏𒌅𒊑𒃻𒁶𒁶𒈠𒉌𒂠𒀀𒅆𒍼𒈬𒌧𒋁𒋁
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒆠𒍝𒈽𒀕𒆠𒀀𒄀𒀕𒈾𒆬𒂵𒋗𒆤𒇲𒁀𒀊𒅗
𒀕𒆠𒋫𒀭𒈹𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒂍𒀭𒈾𒀊𒈪𒆦𒆬𒂵𒉈𒊒𒂊𒅆𒄿𒉌𒅔𒁇
𒈪𒆦𒆬𒉆𒂗𒈾𒁀𒋗𒁀𒂊𒇲𒇲
𒂗𒁉𒈪𒆦𒋫𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒄑𒆵𒆠𒋞𒆳𒊮𒁀𒆤𒌓𒍼𒂵𒁀𒂊𒊑
...𒆠𒉘𒂷𒉌𒄊𒉽𒁀𒊏𒀭𒆪
...𒌷𒆠𒅆𒌨𒀀𒈾𒀀𒅆𒍼𒈬𒌧𒋁𒋁
...𒆷𒆷𒁉𒇽𒉡𒌧𒄄𒀀𒈬𒍼𒂵𒁉𒅎𒈨
𒄈𒋢𒆠𒌷𒆠𒌨𒊕𒂷𒂊𒉈𒆤𒅎𒄈𒂊𒁀𒀊𒅗
𒀭𒎏𒄈𒋢𒆤𒂍𒐐𒋫𒄊𒉽𒁀𒊏𒀭𒆪
𒂼𒀭𒁀𒌑𒂍𒌷𒆬𒂵𒈾𒀀𒅆𒍼𒈬𒌧𒋁𒋁
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒌓𒁀𒅗𒌓𒁮𒀠𒌌𒌌𒊮𒁉𒀀𒁀𒀀𒈬𒌧𒍪
𒅗𒀭𒂗𒆤𒇲𒍣𒁕𒀸𒄃𒇷𒉘𒉈𒆏𒁍𒍪𒍪𒉈
𒀭𒂗𒆤𒇽𒉆𒋻𒋻𒊑𒉈𒀀𒈾𒉈𒅔𒀝𒀀𒁀
𒀭𒂗𒆤𒇷𒉏𒆠𒇽𒉽𒊏𒆳𒋫𒅎𒋫𒀭𒌓𒁺
𒀭𒀏𒌉𒂠𒌷𒁇𒊏𒈬𒌧𒈾𒆪𒀀𒀭
𒀭𒎏𒈥𒆠𒊏𒀊𒄘𒀊𒁀𒅗𒉈𒅎𒈠𒁕𒀭𒋼
𒆬𒎎𒍝𒆳𒁉𒈣𒃲𒃲𒂊𒁄𒂠𒉌𒀝𒂊
𒎏𒃻𒂵𒊏𒉌𒅆𒌨𒇻𒋾𒆷𒀀𒀭𒆬𒀭𒎏𒈥𒆠𒆤
𒌓𒁀𒌓𒅗𒉈𒁶𒉈𒊏𒀀𒀭𒅎𒈠𒁕𒀊𒋻𒊑
𒆠𒉢𒁓𒆷𒆠𒉏𒆠𒋗𒉌𒀀𒅎𒈠𒅆𒅔𒄄
𒌓𒁉𒀀𒎏𒂊𒌓𒁕𒀀𒉌𒁲𒉆𒂵𒈬𒉌𒅁𒅗
𒀭𒁀𒌑𒇽𒍇𒁶𒌓𒁕𒀀𒉌𒁲𒉆𒂵𒈬𒉌𒅁𒅗
𒈨𒇷𒂊𒀀𒌓𒉈𒋗𒉌𒀀𒅎𒈠𒅆𒅔𒄄
𒌓𒍍𒄢𒄢𒂊𒋗𒉌𒀀𒅎𒈠𒅆𒅔𒄄
𒌓𒂍𒄢𒄢𒂊𒋗𒉌𒀀𒅎𒈠𒅆𒅔𒄄
𒀭𒌉𒍣𒍪𒀊𒂍𒁉𒆠𒉡𒉪𒊮𒁀𒆤𒉎𒅎𒈠𒁕𒀭𒋼
...𒌷𒉆𒌉𒂠𒊏𒅗𒉌𒋼𒀀𒋼𒀀𒊑𒉈𒁀𒀊𒅗
𒀭𒀏𒌷𒉌𒀏𒆠𒀀𒆳𒊑𒁀𒀊𒃻
𒌓𒈣𒀏𒋳𒆠𒆠𒆪𒆠𒉘𒂷𒉌𒅆𒌨𒅅𒂊𒁀𒀭𒋧
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒈪𒆦𒆬𒉆𒂗𒈾𒁀𒋗𒁀𒂊𒇲𒇲
𒂗𒁉𒈪𒆦𒋫𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒄘𒀀𒇉𒉣𒈾𒀭𒋀𒆠𒅗𒀉𒂂𒁀𒅆𒅔𒁺
𒈦𒃷𒈦𒃷𒂍𒆜𒁍𒀭𒋀𒆠𒅗𒉣𒇬𒂂𒁶𒁀𒄢
𒇽𒋼𒀀𒊏𒁉𒈦𒋼𒀀𒊏𒁶𒌨𒅎𒈨𒁕
𒂵𒌍𒆠𒂵𒁶𒌨𒊑𒁀𒀭𒌤𒉌𒄢𒄢𒇻𒉈
𒀩𒁶𒈠𒅊𒀩𒊷𒂵𒁉𒅎𒍢𒅕𒍢𒊑𒂊𒉈
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒈪𒆦𒆬𒉆𒂗𒈾𒁀𒋗𒁀𒂊𒇲𒇲
𒂗𒁉𒈪𒆦𒋫𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒁈𒀭𒈾𒁕𒁍𒁕𒁉𒀀𒉪𒁀𒁕𒀊𒁲
𒄑𒄖𒍝𒀭𒈾𒁉𒉡𒌒𒁺𒊕𒈨𒋼𒀀𒀸𒇷𒉈𒅁𒅅
𒄑𒊷𒁶𒄘𒍀𒁀𒀊𒅗𒌨𒁉𒁀𒊏𒀭𒆒
𒀸𒋗𒆠𒂍𒀀𒇉𒉈𒇲𒀀𒊑𒀀𒂊𒁀𒁕𒀊𒁍
𒃻𒉈𒊒𒉡𒁳𒀭𒋀𒆠𒅗𒇽𒉈𒊒𒂊𒁀𒀭𒁳
𒂍𒄯𒊑𒀀𒀭𒀀𒈾𒀀𒀭𒀊𒀝
𒂍𒁍𒌔𒊒𒌝𒈠𒊮𒋤𒂵𒁀𒀊𒃻
𒆠𒉣𒈨𒁺𒆠𒂵𒀖𒇻𒀫𒇻𒀀𒊑𒉣𒇬𒂂𒁶𒁀𒄢
𒀭𒎏𒂯𒆤𒂷𒁓𒋫𒄊𒉽𒁀𒊏𒀭𒆪
𒀭𒎏𒉌𒂶𒆤𒉎𒋼𒈾𒀀𒅆𒍼𒈬𒌧𒋁𒋁
𒀀𒌷𒄢𒆷𒂍𒄢𒆷𒈬𒍼𒂵𒁉𒅎𒈨
𒈪𒆦𒆬𒉆𒂗𒈾𒁀𒋗𒁀𒂊𒇲𒇲
𒂗𒁉𒈪𒆦𒋫𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒀭𒎏𒀀𒍪𒂍𒁍𒁕𒆤𒄑𒆪𒌒𒁀𒄿𒉌𒅔𒁺
𒀭𒎏𒄯𒊕𒂍𒉡𒌉𒊏𒆤𒌓𒅆𒌨𒁀𒀭𒁕𒊑
𒌅𒄷𒁶𒀊𒋭𒋫𒁀𒁕𒀭𒊑𒂔𒈾𒁇𒉈𒅁𒁺
𒀀𒌷𒆠𒄢𒆷𒂍𒄢𒆷𒈬𒍼𒂵𒁉𒅎𒈨
𒄑𒌉𒁕𒂍𒀀𒅆𒊑𒅅𒆷𒊑𒄀𒀀𒅆𒊏𒁀𒀭𒄢
𒀭𒎏𒄑𒍣𒁕𒄑𒌉𒁕𒄊𒉽𒁀𒊏𒀭𒆪
𒀭𒀉𒍣𒊬𒀀𒎏𒌷𒀀𒆤𒀀𒅆𒍼𒈬𒌧𒋁𒋁
𒀀𒍍𒄢𒆷𒂍𒄢𒆷𒈬𒍼𒂵𒁉𒅎𒈨
𒌓𒁉𒀀𒍇𒇻𒇽𒈪𒀀𒁀𒀭𒂉𒊒𒉈𒌍
𒄩𒀀𒆠𒅆𒌨𒅆𒌨𒇻𒉈𒇽𒈪𒀀𒁀𒀭𒂉𒊒𒉈𒌍
𒀭𒎏𒂍<unk>𒈠𒉎𒋼𒈾𒀀𒅆𒍼𒈬𒌧𒋁𒋁
𒀀𒍍𒄢𒆷𒂍𒄢𒆷𒈬𒍼𒂵𒁉𒅎𒈨
𒀭𒍂𒇽𒄭𒄉𒄉𒆷𒌆𒁀𒀭𒌆<unk>𒈬𒌧<unk>
𒀭𒈗𒌉𒁕𒆠𒆪𒆠𒉘𒂷𒉌𒄊𒉽𒁀𒊏𒀭𒆪
...
𒀀𒍍𒄢𒆷𒂍𒄢𒆷𒈬𒍼𒂵𒁉𒅎𒈨
𒉣𒆠𒀀𒃲𒆷𒋛𒀀𒂵𒀀𒅘𒂊𒁀𒀀𒀭𒌋𒁯
𒁇𒁀𒂔𒆤𒂊𒆕𒀀...
𒇽𒍣𒆠𒈜𒆷...
𒀭𒅗𒃶𒅅𒆷𒀭𒅆𒃶𒅅𒆷...
𒄨𒈨𒂗𒌓𒉡𒄢𒆷𒈨𒂗...
𒌓𒉡𒄢𒆷𒄭𒇷𒉡𒌀𒆷𒈨𒂗...
𒄑𒌆𒁶𒁀𒊷𒂵𒈨𒌍...
...𒁶𒅆𒁯𒁯𒈨𒌍...
𒀩𒁶𒌑𒌑𒀀𒌤𒀀𒈨𒌍...
...𒇽𒄩𒇴𒈠𒆤𒈨𒍢𒅕𒍢𒊑𒉈
...𒍪𒀊𒉣𒆠𒂠𒋗𒀀𒁀𒂗𒉈𒂗𒄄
...𒀀𒈾𒅎𒈨𒂗𒁕𒈾𒀀𒈾𒉈𒅔𒈭𒂊𒁕𒈾
...𒀀𒈾𒅎𒈨𒂗𒁕𒈾𒀀𒈾𒉈𒅔𒈭𒂊𒁕𒈾
...𒉣𒆠𒂵𒋫𒃶𒅎𒁕𒊬𒁕𒈾
...𒄩𒁀𒁺𒁍𒁕𒈾𒄑𒈪𒁀...𒈬
𒈪𒀀...𒆤𒄩𒁀𒁺𒁍𒁕𒈾𒌓𒉈𒁀𒊏𒀭𒌇
𒌓𒁕𒁺𒊕𒉺𒄀𒈨𒀀𒀀𒈾𒋗𒁀𒉌𒋾𒂗𒉈𒂗
𒈪𒁕𒁺𒅇𒉡𒆪𒈨𒀀𒀀𒈾𒌑𒄖...
𒀭𒂗𒆠𒆤𒍍𒍪𒉆𒄩𒁀𒁕𒀭𒋻𒆠𒉈𒊒𒂊𒄩𒁀𒀭𒋧
𒈨𒂗𒉈𒂗𒉣𒆠𒋫𒅅𒆷𒁕𒀀𒈾𒀸𒈬𒂊𒉈𒇲𒂊𒉈
𒄑𒊷𒁶𒋗𒉡𒅗𒂵𒈨𒀀𒀀𒈾𒀸𒈬𒂊𒄢𒄢𒇻𒉈
𒄑𒈣𒉋𒁶𒊓𒉋𒇲𒉡𒀝𒂊𒀀𒈾𒀸𒈬𒂊𒍢𒅕𒍢𒊑𒉈
𒀭𒂗𒆠𒆤𒅆𒉌𒆠𒉽𒊏𒁀𒀭𒃻𒊏𒁀
<unk>...𒉆𒋳𒂂𒁕𒆤𒄑𒅆𒌨𒈬𒌧𒉈𒋳
...<unk>𒁀𒁕𒀭𒍣𒄀𒌍𒀀𒅆𒉄𒁍𒁀𒈬𒌧𒄷𒈿𒌍
...𒉣𒆠𒂵𒋫𒄊𒉽𒁀𒊏𒀭𒆪
...𒂼𒂍𒈤𒀀𒀀𒅆𒍼𒈬𒌧𒋁𒋁
𒀀𒍍𒄢𒆷𒂍𒄢𒆷𒈬𒍼𒂵𒁉𒅎𒈨
𒈪𒆦𒆬𒉆𒂗𒈾𒁀𒋗𒁀𒂊𒇲𒇲
𒂗𒁉𒈪𒆦𒋫𒁀𒁕𒀭𒋼𒀀𒆠𒉈𒊒𒂊𒁀𒀊𒁺
𒋀𒀊𒆠𒈠𒇽𒌑𒂠𒉡𒁺𒇽𒀀𒂠𒉡𒁺
𒌑𒂠𒁺𒁉𒌑𒋫𒁀𒁺𒄯𒉡𒌝𒈪𒅁𒄥𒊒
𒀀𒂠𒁺𒁉𒀀𒋫𒁀𒁺𒄯𒉡𒌝𒈪𒅁𒄥𒊒
𒋝𒂠𒉏𒆠𒈠𒁀𒅆𒅔𒁺𒁍𒄤𒉈𒉌<unk>𒂊
𒉏𒂠𒄩𒀠𒈠𒇽𒉽𒊏𒆤𒋗𒉌...
𒋾𒀉𒉡𒌝𒆠𒂊𒌓𒋙𒍑𒄑𒆪𒅂𒀀𒌫𒊏𒁀𒉌𒅔𒃻
𒋝𒂠𒉏𒆠𒈠𒌑𒀀𒌓𒁺𒀀𒁶<unk>𒁉...
𒉏𒂠𒅔𒊑𒅎𒊑𒆷𒁶𒂔𒈾...
𒋀𒀊𒆠𒄠𒃲𒅇𒈾𒁺𒁀𒁶𒄘...
𒀭𒂗𒆤𒇷𒇽𒉆𒋻𒋻𒊑𒉈𒀀𒈾...
𒈫𒄰𒈠𒂠𒉏𒆠𒇽𒉽𒊏𒆳𒋫...
𒂍𒊕𒆗𒆷𒄊𒆕𒀀...
𒂮𒆠𒅆𒌨𒅆𒌨𒇻𒉈𒇽𒌋𒇽...
𒌓𒐈𒂊𒈪𒐈𒂊𒆷𒁀𒁕𒋼...𒌷𒄑𒀠𒂊...
𒂮𒆠𒀭𒌉𒍣𒊕𒁶...𒋗𒉌𒁀𒁕𒀊𒆕
𒂍𒂠𒆬𒄊...𒀀<unk>...
𒍣𒂵...𒍣𒂵...
...𒍣𒂵...
...𒋛𒃲𒃲𒁀𒀭<unk>𒁉...
...𒋛𒌉𒌉𒈧𒅆𒁺𒁶...
𒃻𒂵𒊏𒉌𒋫𒁀𒁕<unk>𒆳𒂠𒁀𒁺
𒄿𒇻𒆳𒄊𒉡𒅅𒆷𒁀𒃲𒃲𒁉...
𒂵𒊭𒀭𒁺𒃻𒂵𒂷...𒄄𒅔𒉈𒁺
𒆬𒎎𒍝𒆳𒈬𒋫...𒆠𒁀𒄄𒅔𒉈𒁺
𒆠𒁀𒈾𒉘𒄄𒅔𒉆𒇽𒍇...𒊕𒀀𒁀𒀀𒁀𒀊𒍑𒂊
𒆠𒁀𒈾𒉘𒄄𒅔𒉏𒆠...𒊕𒀀𒁀𒀀𒁀𒀊𒍑𒂊
𒀀𒌷𒄢𒆷𒂍𒄢𒆷𒈬...𒅎𒈨
𒎏𒈬𒇽𒆳𒉡𒈨𒀀𒆳𒊑𒁀𒀊𒁺
...
...<unk>𒍍𒁶𒉡...
...
...𒌑𒀀...
...𒁀𒅆𒅔...
...𒁺𒁍𒁉𒉻𒈤𒁶𒁀𒂊...
𒀭𒂗𒆤𒇷𒆍𒃲𒆷𒈤𒁀𒄑𒅅𒅎𒈠...
𒋀𒀊𒆠𒈠𒇽𒌑𒂠𒉡𒁺𒇽𒀀𒂠𒉡𒁺
𒌧𒁉𒀀𒇥𒇲𒌤𒀀𒁶𒋗𒉌𒆸𒆸𒉈
𒀉𒆗𒁉𒉎𒁉𒀀𒉡𒅅𒄊𒁉𒁀𒊏𒀭𒆪
𒀭𒂗𒆤𒇷𒊮𒃻𒇽𒃻𒅆𒌨𒌷𒀀𒁀𒀭𒁕𒆪
𒃻𒌷𒄢𒄢𒂊𒃻𒂍𒄢𒄢𒂊𒌷𒀀𒁀𒀭𒁕𒆪
𒃻𒅆𒁉𒂠𒄑𒆪𒂊𒆷𒁀𒁺𒁍𒀀𒌷𒀀𒁀𒀭𒁕𒆪
𒊮𒉡𒋛𒋛𒅆𒆸𒁉𒌷𒀀𒁀𒀭𒁕𒆪
𒋀𒀊𒆠𒈠𒄀𒀸𒆕𒀀𒁶𒊕𒉺𒄀𒉡𒂷𒂷
𒌧𒁉𒄩𒋗𒆪𒁀𒁶𒍣𒁉𒈪𒉌𒅔𒁺𒁺𒈬
𒌉𒈤𒁉𒉌𒁖𒁖𒄀𒌍𒇽𒉡𒌝𒍣𒍣𒍣
<unk>𒁾𒇲𒀀<unk>𒀀𒃻𒅥𒆷𒁀𒈾𒅅
𒈗𒃻𒊷𒂵𒅥𒅥𒀀𒉻𒊑𒅎𒈠𒀭𒆪
𒌓𒅎𒋙𒋙𒅆𒅎𒇲𒂊𒊮𒅗𒋰𒉌𒍪𒍪
𒂍𒋆𒈾𒁉𒉡𒌧𒅅𒉽𒉽𒁉𒉡𒌝𒅅
𒂍𒃲𒆷𒈾𒃻𒅥𒆷𒁀𒈾𒅅𒆪𒅇𒁉𒉡𒌒𒌌
𒂷𒉣𒈤𒀀𒉌𒊺𒉡𒌝𒋛𒋛𒍣𒁉𒆷𒁀𒅆𒅔𒁺𒁺𒈬
𒄦𒇯𒄦𒈦𒂊𒀭𒋀𒆠𒅗𒀭𒊺𒌁𒉡𒌧𒅅
𒆥𒋝𒋼𒀕𒃲𒀭𒊑𒂊𒉈𒆤𒋗𒁀𒂊𒇲𒇲
𒋼𒀕𒃲𒁉𒁉𒁷𒋭𒈹𒅎𒈠𒀊𒁺
𒄈<unk>𒀀𒄞𒇻𒅥𒊏𒌑𒋆𒂊𒁀𒁕𒈿
𒌋𒀜𒈤𒁀𒄞𒇻𒉡𒀝𒂊𒅕𒉡𒈬𒌧𒄯𒄯𒂊
𒁓𒊕𒋫𒀉𒂖𒀭𒋀𒆠𒅗𒍝𒉺𒉘𒁉𒁀𒊏𒄢
𒂍𒄞𒁶𒅗𒉈𒅁𒅗𒂵𒀀𒊑𒋛𒂵𒁉𒁀𒆕
𒈬𒌧<unk>𒆬𒂵𒋛𒉡𒌧𒁲𒂊𒃻𒊏𒁉𒁀𒋤𒌓
𒎎𒄯𒄑𒄤𒄑𒃶𒈾𒉌𒂉𒂉𒇽𒉡𒌝𒅆𒃵𒂊
𒋼𒀀𒍝𒆳𒈾𒀭𒋀𒆠𒅗𒀀𒂊𒁀𒁕𒇲
𒀀𒄑𒈣𒊕𒂷𒆤𒅗𒉡𒈬𒌧𒄄𒄄𒂢𒇲𒉡𒈬𒌧𒊒
𒋼𒀕<unk>𒌉𒁕𒀭𒋀𒆠𒅗𒅖𒁀𒁕𒁾𒁾
𒌑𒍤𒆸𒁀𒁕𒊬𒌑𒍤𒆸𒁀𒁕𒊬𒄫𒊑𒂊𒁀𒀭𒊬
𒈣𒈣𒋽𒊏𒋼𒀀𒍝𒆳𒈾𒈹𒅎𒈠𒀊𒁺
𒀀𒇉𒈣𒋽𒊏𒁀𒀊𒌌𒀀𒍝𒀉𒉡𒌧𒋤𒋤𒂊
𒂡𒆠𒉺𒀭𒅗𒄑𒄯𒁉𒁀𒁕𒉽
𒈣𒉠𒂷𒀀𒀀𒌋𒅗𒈾𒅗𒉠𒉡𒈬𒌧𒈾𒀊𒉐
𒃻𒉻𒀭𒈹𒁉𒀭𒂗𒆤𒂗𒆤𒆠𒂠𒉡𒈬𒁕𒀭𒆭𒆭
𒀀𒇉𒁉𒊮𒋤𒂵𒉌𒅅𒈣𒋽𒉡𒈬𒌧𒁳𒁉
𒄘𒋰𒈫𒀀𒁉𒄊𒉡𒅅𒌑𒁍𒁕𒁀𒀀𒀭𒊬
𒂍𒉣𒇬𒂼𒆷𒀭𒋀𒆠𒅗𒁾𒁀𒀭𒁉𒁀𒋛𒅋
𒄀𒋝𒄑𒊬𒅗𒋗...𒄘𒄊𒁀𒀭𒃻𒃻
𒀖𒉦𒈠𒀫𒁉...𒆠𒉈𒊒𒂊𒁀𒀊𒁺
𒀖𒌑𒆠𒀭𒋀𒆠𒂊𒂔𒆠𒉡𒍪𒁉𒄊𒉽𒁀𒊏𒀭𒆪𒁉𒌍
𒀭𒂵𒀀𒀀𒌑𒇽𒀖𒆠𒉘𒂷𒄑𒆪𒇇𒈠𒁀𒊒
𒀭𒋗𒉌𒄭𒉌𒂵𒄯𒊏𒇯𒌌𒇯𒌌𒂊𒉌𒂵𒄯𒊏𒉡𒇯𒌌𒇯𒌌
𒉌𒁉𒇽𒉌𒉡𒍪𒉈𒉌𒁔𒁔𒉈
𒂵𒁉𒇽𒂵𒉡𒍪𒉈𒉌𒅎𒈹𒈹𒅇𒉈
𒂍𒉣𒇬𒊏𒂁𒌼𒂊𒁔𒁔𒂊𒅗𒉣𒉡𒈬𒉌𒅁𒁉
𒉈𒄯𒂂𒁶𒉌𒊏𒀀𒊑𒄿𒉈𒁉𒁀𒄢
...𒋼𒀕𒃲𒀭𒋀𒆠𒅗...
𒀭𒂗𒍪𒂊𒀀𒀀𒉌𒀭𒂗𒆤𒊏𒀀𒅆𒈬𒌧𒈾𒋁𒋁
𒀀𒀀𒌋𒅗𒈬𒌷𒆠𒈬𒀀𒈾𒊏𒆕𒀀𒈾𒀸𒁀𒂊𒁕𒄥𒊑𒂗
𒀭𒂗𒆤𒋀𒀊𒆠𒈬𒀀𒈾𒊏𒆕𒀀𒈾𒀸𒁀𒂊𒁕𒄥𒊑𒂗
𒈣𒉠𒂊𒀀𒀀𒌋𒅗𒈾𒂠𒉠𒉡𒈬𒌧𒈾𒀊𒉐
𒃻𒉻𒀭𒈹𒍪𒀭𒂗𒆤𒂗𒆤𒆠𒂠𒉡𒈬𒌧𒈾𒁕𒀭𒆭𒆭
𒂗𒌷𒁇𒊏𒂗𒌷𒊮𒂵𒆤𒂊𒄩𒁀𒀊𒁺𒁺𒂊𒌍
𒋀𒀊𒆠𒌷𒆠𒄑𒀠𒂊𒊑𒀀𒁶𒇯𒇯𒁕𒁀𒋃
𒇯𒌫𒆠𒉎𒂀𒁍𒀭𒂗𒆤𒇲𒀊𒆤𒇲𒁀𒀊𒃻
𒀭𒂗𒆤𒌷𒍪𒅆𒁇𒊏𒂍𒊑𒀀𒋤𒂵
𒂗𒆤𒆠𒌷𒍪𒅆...
𒋀𒀊𒆠𒈠𒌨𒁉𒌫𒂦𒁕𒋛𒅎𒋛𒅎𒉡𒈬𒌧𒀝𒂊
𒇥𒊕𒁑𒂵𒆠𒇴𒁉𒀀𒆠𒇷𒉈𒅁𒊑𒊑𒄀
𒀀𒀀𒌋𒅗𒈬𒌷𒆠𒈬𒀸𒁉𒋫𒀉𒍪𒂠𒆸𒀀𒀭𒅆𒅁
𒀭𒂗𒆤𒋀𒀊𒆠𒈬𒀸𒁉𒋫𒀉𒍪𒂠𒆸𒀀𒀭𒅆𒅁
𒂍𒆧𒉡𒅅𒈬𒀸𒁉𒋫𒀉𒍪𒂠𒆸𒀀𒀭𒅆𒅁
𒋀𒀊𒆠𒈠𒆰𒄩𒊏𒉌𒅁𒌓𒁺𒌧𒄷𒈬𒊏𒀊𒂼𒆷
𒈨𒆠𒂗𒄀𒊏𒁀𒁕𒄩𒇴𒂊𒆠𒁉𒄩𒊏𒀊𒄄𒄄
𒆠𒊒𒄘<unk>𒄰𒈠
𒀀𒂍𒍣𒂍𒍣𒀀𒇽𒁉𒇽𒁉
𒄑𒄄𒅅𒁉𒅎
𒀭𒂗𒆤𒇷𒌉𒉌𒀭𒂗𒍪𒊏𒈬𒌧𒈾𒉌𒅁𒄄𒄄
𒍍𒆤𒇲𒊮𒁉𒀀𒉪𒊏𒄀𒀀𒅆𒊏𒁀𒀀𒀭𒊬
...𒀀𒊺𒊏𒄀𒀀𒅆𒊏𒁀𒀀𒀭𒊬
𒊮𒁉𒀀𒀀𒉪𒊏𒌓𒈪𒉌𒅁𒉌𒉌𒂊
...𒌉𒂠𒉎𒍝𒁉𒈨𒂗𒀀𒅆𒊏𒈾𒁉𒈨𒂗𒀀𒅆𒊏𒈾𒁉𒈨𒂗
𒀭𒋀𒆠𒌉𒂠𒉎𒍝𒁉𒈨𒂗𒀀𒅆𒊏𒈾𒁉𒈨𒂗𒀀𒅆𒊏𒈾𒁉𒈨𒂗
𒁲𒌀𒆷𒅗𒁍𒌔𒊒𒌝𒈠𒅗𒋗𒄄𒄄𒉡𒅅
𒅗𒅗𒂵𒀭𒀭𒂗𒆤𒇲𒅗𒋗𒁄𒂊𒉡𒍪
𒋀𒀊𒆠𒈠𒉆𒈗𒄩𒁀𒋧𒁄𒁕𒌷𒆷𒁀𒀭𒋧
𒌓𒌌𒌧𒆠𒃻𒊏𒋫𒍠𒌧𒇻𒀀𒂠
𒁄𒉆𒈗𒆷𒊕𒁉𒂠𒌓𒁺𒀀𒀀𒁀𒀀𒅆𒅎𒈪𒅔𒂃𒀀
𒉆𒈗𒁉𒁄𒁉𒁀𒁍𒂊𒉈𒊮𒊨𒅇𒉈
𒀭𒋀𒆠𒈬𒈾𒀭𒊨𒊨𒅇𒉈𒌷𒆠𒍪𒌓𒁺𒁇𒊏𒀊
𒌓𒁀𒈗𒈬𒌉𒂠𒊏𒄯𒊏𒉌𒁀𒀭𒌀
𒂗𒀭𒀸𒁽𒌓𒌉𒂠𒊏𒊮𒅆𒌨𒇻𒅎𒈠𒀭𒁶
𒀭𒋀𒆠𒇽𒌷𒆠𒉌𒆠𒉘𒂷𒌷𒆠𒉌𒁀𒊏𒌓𒁺
𒀭𒂗𒍪𒂊𒋀𒀊𒆠𒆠𒉘𒂷𒄊𒉽𒁀𒊏𒀭𒆪
𒀭𒎏𒃲𒂊𒁽𒌷𒆠𒉌𒋫𒆠𒉽𒂠𒁺𒅇𒉈
𒌆𒄉𒄉𒆷𒁉𒁀𒊏𒀭𒌆𒌷𒆠𒋫𒁀𒊏𒌓𒁺
𒋀𒀊𒆠𒈠𒀭𒀀𒉣𒈾𒁉𒁇𒊏𒁀𒁻𒄀𒌍
𒋀𒀊𒆠𒈠<unk>𒉎𒁉𒆠...𒀀𒁀𒀀𒋼
𒋀𒀊𒆠𒈠𒄑𒁉𒌅𒊏𒀀𒀭𒄀𒁉𒌅𒊏𒀀𒀭
𒂦𒁉𒂗𒈾𒆸𒈾𒁉𒁕𒀀𒉪𒁀𒁕𒁲
𒌓𒋙𒍑𒂊𒄑𒆪𒂊𒅆𒁉𒂠𒊕𒉌𒉺𒉺𒄀
𒋀𒀊𒆠𒈠𒍏𒄩𒍣𒅔𒃲𒃲𒂊𒅆𒁉𒂠𒅇𒊬𒉌𒀝𒂊
𒄑𒁍𒁕𒀉𒀞𒆤𒋛𒉈𒅁𒁲𒁲𒂊𒉈
𒄑𒉼𒃲𒃲𒄑𒊒𒋢𒂊𒌈𒃡𒊏𒌨𒅎𒁕𒅥𒂊
𒄑𒋾𒅗𒆤𒅎𒂂𒀀𒀭𒂷𒁶𒁇𒁀𒈪𒉌𒅔𒋛
𒎎𒃲𒃲𒂊𒉎𒁉𒀀𒁍𒌓𒉺𒀜𒅎𒈪𒅁𒍝
𒌓𒋙𒍑𒌷𒆠𒋫𒅎𒅆𒌨𒂊𒈬𒌧𒁕𒀭𒄄𒄄
𒋀𒀊𒆠𒊊𒁉𒋫𒉪𒅅𒆏𒄤𒂊𒁀𒁺
𒌧𒁉𒇽𒉈𒊒𒂊𒀉𒉈𒌈𒃻𒄑𒆪𒂊𒆷𒁀𒁻𒄀𒌍
𒌷𒆠𒄑𒆪𒂊𒊕𒉡𒋧𒈬𒀀𒊮𒃻𒂊𒅎𒍑
𒊮𒃻𒂊𒌷𒆠𒀀𒁶𒁀𒂊𒋛𒂷𒆷𒉡𒌝𒋫𒁖𒄀
𒊮𒃻𒂊𒅆𒁉𒅎𒃵𒈨𒂊𒊓𒁉𒅎𒇻𒄘𒉈
𒌧𒁉𒀀𒆸𒈾𒁀𒂊𒋛𒍣<unk>𒄿𒀝𒂊
𒈗𒁉𒂍𒃲𒉎𒋼𒈾𒅗𒍣𒍼𒈬𒌧𒉺𒀭𒉺𒀭
𒉆𒇽𒍇𒁉𒄑𒆪𒁀𒂊𒊒𒄑𒆪𒆠𒉈𒌈𒋳
𒋗𒁉𒄘𒁉𒂠𒁀𒅆𒅁𒊑𒊑𒀀𒅆𒈬𒌧𒋁𒋁𒉈
𒉎𒁉𒀀𒀜𒈪𒉌𒅁𒄄𒄄𒅗𒅎𒊹𒊹𒂊𒉈
𒈨𒇷𒂊𒀀𒅗𒂵𒈨𒉆𒈬𒈭𒈨𒉆𒈬
𒇷𒂠𒀀𒀭𒅗𒆠𒆘𒀀𒅗𒄿𒅎𒌀𒇷𒉈𒂗𒉈𒂗
𒋀𒀊𒆠𒈠𒊮𒁉𒉆𒌀𒀀𒀭𒁇𒁉𒉆𒌀𒀀𒀭
𒊮𒁉𒀀𒃻𒊮𒃻𒊏𒅗𒄿𒅎𒌀𒇷𒉈𒂗𒉈𒂗
𒁇𒁉𒀀𒄑𒆪𒉏𒆠𒈠𒅗𒂵𒉆...
𒋀𒀊𒆠𒈠𒇽𒉈𒊒𒂊𒀉𒉈𒅁𒃻𒂵𒉆𒁀𒌀𒂊𒉈𒂗𒉈𒂗
𒍣𒁉𒋞𒁉𒂠𒉌𒀝𒂊𒅗𒌨𒀀𒉈𒅔𒋧𒆠𒌍
𒂍𒃲𒀀𒁀𒊒𒁀𒋗𒁀𒂊𒇲𒇲𒄑𒋛𒃻𒁉𒉈𒅔𒁍𒁍𒍑𒆍𒃲𒆷𒁉𒄑𒋛𒃻𒉈𒅔𒂃𒂃𒍑𒄑𒅅𒁉𒌓𒉈𒁺𒁍
𒉏𒆠𒂊𒀀𒈤𒌓𒁺𒀀𒁶𒄇𒅎𒈠𒉌𒌈𒃻
𒋀𒀊𒆠𒈠𒄑𒆪𒂊𒂁𒊬𒁶𒊕𒄤𒉌𒀝𒂊
𒇽𒋼𒀀𒊏𒁉𒄭𒉡𒌝𒉣𒂊𒂦𒍠𒂵𒉈𒅔𒆪𒁉𒌍
𒄩𒀀𒆸𒈾𒇻𒂵𒁶𒍣𒁉𒅔𒉐𒉐𒈬𒉈
𒂍𒆧𒉡𒅅𒀭𒋀𒆠𒅗𒇽𒉈𒊒𒂊𒁀𒂊𒆪
𒋝𒀭𒃻𒁉𒂂𒅅𒆷𒀀𒊑𒅎𒍣𒅕𒍣𒊑𒉈
𒍏𒀩𒀭𒍠𒄀𒋛𒀀𒁉𒄘𒍀𒁀𒀭𒉈𒌍
𒀭𒎏𒉌𒂶𒅆𒁾𒈤𒂊𒌿𒈠𒋗𒉈𒅔𒁖
𒄑𒄖𒍝𒁉𒅆𒁉𒋫𒁀𒂊𒋙𒅖𒊏𒁀𒁕𒀭𒆪
𒀖𒈤𒁉𒋛𒈹𒁉𒁀𒊏𒀭𒆪𒁉𒌍𒋛𒁉𒁀𒊏𒀭𒋻
𒄞𒌌𒌌𒁉𒇻𒌑𒅥𒀀𒁉𒄑𒆪𒂊𒁀𒀭𒉺𒉺
𒄑𒊷𒁶𒄘𒍀𒊒𒁀𒀊𒅗𒌨𒁉𒁀𒊏𒀭𒆒
𒄑𒊷𒍏𒃻𒆗𒂵𒀉𒉆𒌨𒊕𒂷
𒌑𒍤𒆸𒁶𒁀𒁍𒌑𒍤𒆸𒁶𒁀𒍢𒌫𒁀𒋾𒈪𒉌𒅁𒁄
𒊕𒅖𒊏𒆠𒁀𒉌𒅁𒌑𒍑𒇽𒍣𒍣𒆷𒁀𒌇
𒄑𒍢𒈾𒁉𒄘𒁀𒀭𒍀𒍑𒊕𒋗𒉈𒅔𒄷𒄷𒊻
𒄑𒀉𒀭𒅗𒈝𒈠𒁉𒇥𒌌𒌌𒁀𒊏𒀭<unk><unk>𒉈𒌍
𒄀𒍣<unk>𒆬𒄀𒊬𒀀𒋗𒁀𒂊𒇲𒇲
𒄘𒌧𒃲𒃲𒂊𒈪𒉌𒅔𒃻𒊑𒌍𒀀𒆳𒊑𒉌𒅍𒅍
𒂍𒂊𒄑𒁔𒈤𒁉𒁀𒊒𒂦𒋛𒁉𒁀𒄢
𒈧𒀲𒍣𒁕𒆏𒁍𒁀𒄘𒁕𒇲𒀀𒁉
𒌨𒊕𒌨𒊕𒂊𒄤𒀀𒁶𒅆𒁉𒋫𒁀𒋙
𒃲𒁔𒅗𒂃𒀀𒊊𒂷𒉎𒅍𒅍𒊒𒁉
𒄠𒆪𒁀𒁶𒂠𒋤𒉣𒂠𒌅𒂊𒉈𒅔𒊒𒁍𒊑𒆠𒉈𒊒𒂊𒁀𒀊𒁺
𒆠𒆪𒆬𒀭𒋀𒆠𒌁𒋆𒄑𒂞𒈾𒁶𒅕𒋛𒅎𒁉𒁀𒄢
𒀀𒊩𒁇𒁉𒆬𒄀𒎎𒍝𒆳𒆠...𒁕𒅗𒂵𒀀𒁉
𒂍𒅆𒂍𒁲𒁉𒉌𒄭𒂵𒊑𒅆𒂍𒁲𒁉𒁀𒄢
𒌓𒁶𒆳𒆳𒊏𒅎𒋛𒀀𒀭𒄛𒀭𒈾𒁶𒁀𒂊𒆕
𒄑𒅅𒁉𒀯𒀭𒈾...𒁉...𒅗𒂵𒁀
𒍏𒁑𒃲𒃲𒂊<unk>...𒁀𒊏𒀭𒁍𒁍𒍑
𒋢𒀉𒋛𒁉𒀀𒁀<unk>...𒇷𒁉𒂠<unk><unk>...𒁀𒀊𒅗
𒄑𒉡𒊨𒅇𒁉𒁕𒇽𒋼𒀀𒊏𒁶𒀀𒅆𒍼𒉌𒋁𒋁
𒄑𒊕𒆰𒄑𒋗𒁲𒌍𒆬𒂵𒄑𒅅𒃲𒄘𒁍𒄿𒉡𒈬𒈾𒀊𒁉
𒄑𒅅𒄘𒁍𒁕𒍝𒉺𒉘𒁉𒁀𒊒𒇽𒄘𒁍𒄿𒆷𒁀𒀭𒌇
...𒁀𒂠𒁀𒇲𒇲𒋻𒂼𒆷𒉎𒁉𒁀𒀊𒃻
𒆠...𒁕𒆠𒈗𒁺𒁍𒈾𒉻𒀭𒈹𒁉𒁀𒉽
𒆠𒆬𒁀𒈜𒁆𒀘𒋢𒀉𒇲𒂊𒅗𒉣𒉡𒈬𒉌𒅁𒁉
𒄑𒈜𒁆𒈤𒁀𒀀𒅆...𒂡𒆬𒉡𒈬𒈾𒀊𒁉
𒁾𒇲𒈤𒆠𒉆𒋻𒊑𒉈𒅗𒅗𒈠𒉡𒅅
𒄑𒄖𒍝𒆠𒁲𒋻𒊒𒁉𒉡𒈬𒌧𒁺𒁲𒋛𒉡𒌝𒁲𒂊
𒀭𒋭𒂊𒄑𒉺𒁀𒁕𒀭𒊒𒋗𒉌𒄞𒌓𒄞𒌓
𒀉𒈿𒁕𒆬𒀭𒋀𒆠𒅗𒁆𒈾𒈬𒌧𒋳𒄀𒉈
𒁾𒊿𒆬𒇽𒅆𒉡𒁇𒊑𒁮𒉈𒊒𒂊𒅆𒄿𒉌𒅔𒁇
𒄑𒈿𒄄𒆸𒈾𒉡𒌝𒁺𒌑𒍝𒆳𒉡𒈬𒌧𒁖
𒍏𒀩𒀭𒍠𒄄𒋛𒀀𒁀𒄘𒍀𒁀𒀭𒉈𒌍
𒂗𒈨𒄀𒂗𒈨𒇷𒁾𒅅𒁉𒌍𒁕𒋗𒇷𒉈𒅔𒌌𒍑
𒄘𒆠𒂠𒅅𒆷𒁀𒁀𒂊𒁻𒁻𒄀𒌍𒉽𒊑𒁀𒀊𒁺𒁺𒂊𒌍
𒊻𒂵𒆬𒋗𒈛𒌓𒌓𒂵𒊮𒃰𒇲𒁉𒂊𒉈
𒄑𒄯𒈨𒆬𒂵𒁀𒁕𒄩𒇴𒂊𒌷𒉽𒂠𒁀𒂊𒁻𒌍
𒀭𒂗𒍪𒂊𒊮𒅆𒌨𒆷𒉌𒀀𒀀𒉌𒅕𒁀𒅆𒅔𒁺
𒅆𒀀𒀀𒌋𒅗𒈾𒀭𒂗𒆤𒇲𒂠𒄭𒆠𒁀𒉌𒅔𒍑
𒀀𒀀𒌋𒅗𒈬𒇷𒋗𒃻𒌉𒇲𒂠𒃻𒋃𒈬𒅆𒉈𒊒𒈬𒂊𒂃𒇷𒋗𒃻𒌉𒇲𒂠<unk>
𒉆𒂗𒉆𒈗𒋧𒈠𒍝𒀀𒀭...𒈬𒂊𒅆𒌤
𒀀𒀀𒀭𒂗𒆤𒇽𒀉𒉘𒂊𒅗𒂵𒍣
𒅗𒆬𒍪𒌧𒈠...
...𒃻𒉽𒍪𒊮...
𒊮𒍪𒈬𒊌𒂵𒄿𒍣𒁶𒄷𒈛𒄩𒍝𒅆𒍣𒁇𒈬𒌧𒅆𒅁
𒀀𒀀𒀭𒂗𒆤𒉆𒈬𒂊𒋻𒊏𒃌𒁀𒊏𒀭𒂃𒂃
𒋠𒉺𒉆𒂗𒈾𒈽𒆟𒁕𒂷
𒌓𒂖𒈤𒈛𒈛...𒌆𒈬𒁍𒊏𒈪𒉌𒅔𒌆
𒀭𒂗𒆤𒇷𒌉𒉌𒀭𒂗𒍪𒊏𒅗𒍣𒈬𒌧𒈾𒀊𒁉
𒌉𒈬𒌷𒉆𒃶𒅗𒉌𒊭𒊏𒁕𒆕𒀀𒁄𒍪𒁀𒅆𒅁𒌇
𒌷𒆠𒄢𒂦𒃲𒂦𒋛𒁉𒋧𒆠𒅇𒄯𒊑𒁄𒀭𒂵𒀀𒀭
𒁲𒈪𒊑𒅁𒅗𒂵𒁄𒌓𒈪𒈪𒂵𒁉𒅕𒅅𒇻𒊭𒊏𒅗
𒂉𒅇𒊑𒆠𒆪𒂍𒋼𒉎𒅍𒊒𒍝𒍣𒉈𒌍𒆕𒆕𒀀𒀭
𒋀𒀊𒆠𒅗𒉌𒆷𒃶𒂗𒆕𒌧𒃶𒂗𒅆𒃵𒂊
𒌫𒁉𒀀𒃻𒃶𒂗𒅅𒀭𒊺𒌁𒃶𒌈𒁕𒆪
𒉺𒁉𒀀𒅗𒉌𒃶𒂗𒅅𒀭𒌓𒃶𒂗𒁕𒄾
𒄑𒍎𒁀𒃶𒅅𒀭𒊺𒌁𒅗𒄘𒁕𒃶𒅎𒈪𒅁𒇲
𒋀𒀊𒆠𒌷𒀭𒉌𒉆𒋻𒊑𒆠𒁉𒄩𒊏𒀊𒄄𒄄
𒀭𒂗𒆤𒇷𒅗𒍣𒌤𒀀𒀭𒄘𒀭𒂠𒃶𒂗𒍣
𒀭𒋀𒆠𒊏𒈠𒁕𒋝𒅆𒉏𒈠𒄘𒄷𒈬𒈾𒀊𒋛𒀀
𒀭𒂗𒍪𒊏𒆜𒆳𒊏𒆤𒋛𒃶𒂗𒈾𒁲𒂊
𒅎𒂂𒁶𒆠𒍑𒊓𒀀𒁶𒋗𒈬𒌧𒈾𒂷𒂷
𒅗𒅗𒂵𒀭𒀭𒂗𒆤𒇲𒄰𒋗𒍣𒃶𒂷𒂷
𒀀𒀀𒀭𒋀𒆠𒌷𒆠𒉌𒋀𒀊𒆠𒈠𒊕𒅍𒆷𒈬𒌧𒁺
𒂄𒀭𒂗𒍪𒂍𒆧𒉡𒅅𒆷𒂠𒅎𒈠𒁕𒀭𒆭𒆭
𒀭𒎏𒃲𒂊𒂍𒉣𒆬𒂵𒈾𒉎𒈬𒉌𒅁𒋼𒂗𒋼𒂗
𒋀𒀊𒆠𒈠𒂍𒆧𒉡𒅅𒆷𒈾𒅎𒈠𒁕𒀭𒆭𒆭
𒆠𒊒𒄘<unk>𒄰𒈠
𒌷𒆠𒆤𒇲𒀀𒀭𒊮𒁉𒀀𒊺𒊏𒄀𒀀𒅆𒊏𒁀𒀭𒊬
𒊮𒁉𒀀𒊺𒊏𒄀𒀀𒅆𒊏𒁀𒀭𒊬
𒌧𒁉𒀀𒊺𒅕𒊏𒌓𒈪𒉌𒅁𒉌𒉌𒂊
𒄑𒄄𒅅𒁉𒅎
𒌓𒍼𒂵𒌓𒃮𒍪𒍣𒂵𒀊𒌓𒂍𒍝𒄄𒁉
𒌓𒍍𒄢𒄢𒌓𒃮𒍪𒍣𒂵𒀊𒌓𒂍𒍝𒄄𒁉
𒌓𒂍𒄢𒄢𒌓𒃮𒍪𒍣𒂵𒀊𒌓𒂍𒍝𒄄𒁉
𒌓𒆠𒂗𒄀𒊏𒁀𒂊𒉌𒆷𒆳𒊑𒃶𒅁𒉌
𒌓𒈠𒁕𒁀𒂊𒉌𒆷𒆳𒊑𒃶𒅁𒉌
𒆳𒋾𒀉𒉡𒌝𒆠𒈠𒅗𒃶𒅁𒉌𒆳𒊑𒃶𒅁𒉌
𒆳𒄖𒋾𒌝𒆠𒈠𒅗𒃶𒅁𒉌𒆳𒊑𒃶𒅁𒉌
𒆳𒀭𒁺𒀭𒆠𒈾𒅗𒃶𒅁𒉌𒆳𒊑𒃶𒅁𒉌
𒀭𒁺𒀭𒆠𒂊𒅎𒅆𒌨𒊑𒆷𒁶𒅖𒃶𒉌𒅁𒋢𒋢
𒊮𒃻𒇽𒃻𒅆𒌨𒃶𒂗𒁕𒆪𒌧𒃶𒅎𒅆𒅁𒃵𒂊
𒈨𒀭𒈾𒄑𒄯𒌧𒄀𒉌𒀭𒉌𒉆𒉽𒊑
𒁲𒋻𒅗𒀸𒁇𒊑𒌧𒋛𒁲𒁲𒂊𒀭𒉌𒉆𒉽𒊑
𒆜𒌧𒈠𒆤𒄊𒂷𒂷𒀭𒉌𒉆𒉽𒊑
𒀭𒉌𒀭𒂗𒆤𒁉𒉆𒉽𒊒𒉈𒀭𒉌𒉆𒉽𒊑
𒀭𒂗𒆠𒀭𒎏𒈤𒁉𒉆𒉽𒊒𒉈𒀭𒉌𒉆𒉽𒊑
𒀀𒇉𒄘𒃼𒀀𒇉𒌓𒄒𒉣𒈾𒀀𒁉𒉐𒉈𒀭𒉌𒉆𒉽𒊑
𒅎𒀀𒀭𒈾𒆠𒀀𒊺𒄖𒉡𒀭𒉌𒉆𒉽𒊑
𒀀𒇉𒀀𒁉𒁕𒀀𒊮𒊺𒁉𒁕𒀭𒉌𒉆𒉽𒊑
𒆹𒆹𒊑𒄩𒄷𒉐𒀭𒉌𒉆𒉽𒊑
𒄑𒄀𒄀𒌀𒄀𒆕𒊬𒊬𒉈𒀭𒉌𒉆𒉽𒊑
𒀭𒉌𒀭𒂗𒆤𒁉𒉆𒉽𒊒𒉈
𒀭𒂗𒆠𒀭𒎏𒈤𒁉𒉆𒉽𒊒𒉈
𒇥𒄑𒊬𒋭𒃾𒅇𒌅
𒀭𒂔𒈾𒄑𒈧𒃵...
𒂍𒃲𒆷𒍣𒋤𒌓𒅅...
𒀀𒀊𒁀𒃶𒅅𒃻𒅇𒌅...
𒈠𒁕𒌧𒇻𒀀𒋝𒅆𒉏𒈠...
𒀭𒉌𒀭𒂗𒆤𒁉𒉆𒉽𒊑𒉈𒀭𒉌𒉆𒉽𒊑
𒀭𒂗𒆠𒀭𒎏𒈤𒁉𒉆𒉽𒊑𒉈...𒉆𒉽𒊑
𒌷𒆕𒆕𒀀𒌧...
𒀭𒆠𒆸𒈾𒌧𒊕𒋧𒂵
𒀭𒋀𒆠𒉆𒈗𒍪𒄭𒂵𒀀𒀭...𒄄𒉌𒅁
𒋀𒀊𒆠𒁄𒄭𒉆𒃶𒌓𒃶𒉌𒅁𒋤𒌓𒉈
𒌧𒁉𒌑𒊩𒆷𒃶𒅁𒈿𒂊𒉈𒋤𒌓𒃶𒅎𒀝
𒀀𒉆𒇽𒍇𒁀𒄸<unk>𒊑𒊩𒂠𒊑𒈬𒇻𒀀𒅆𒀀𒊺𒊑
𒀭𒋀𒆠𒀀𒌷𒍪𒀀𒂍𒍪𒀀𒉆𒇽𒍇𒇻𒍪
𒆠𒊒𒄘<unk>𒄰𒈠𒀀𒀭